भारत आणि दक्षिण आफ्रिका यांच्यात झालेल्या तिसऱ्या आणि अंतिम कसोटी सामन्यातील वाँडर्सची खेळपट्टी खराब असल्याचे आयसीसीने म्हटले आहे . मात्र या मैदानावर बंदी घातलेली नाही . जोहान्सबर्गमधील या खेळपट्टीवर अनपेक्षित उसळी पाहायला मिळाली . त्यामुळे चेंडू लागून काही फलंदाज जखमी झाले . आयसीसीच्या खेळपट्टी आणि मैदान निरीक्षण प्रक्रियेनंतर एलिट पॅनेलचे सामनाधिकारी अँडी पायक्रॉफ्ट यांनी खेळपट्टी खेळण्यास अयोग्य असल्याचा शेरा मारला . ‘‘तिसऱ्या कसोटीसाठीची वाँडर्सच्या खेळपट्टीवर काही चेंडू अपेक्षेपेक्षा अधिक उसळले . त्यामुळे दोन्ही संघांतील खेळाडू जखमी झाले . त्यांच्यावर वैद्यकीय उपचार करावे लागले . खेळाडूंच्या तक्रारीनंतर आयसीसीने खेळपट्टीची गंभीर दखल घेत पाहणी केली , ’’असे पायक्रॉफ्ट यांनी दक्षिण आफ्रिका क्रिकेट मंडळाला पाठवलेल्या अहवालामध्ये म्हटले आहे . याबाबत बाजू मांडण्यासाठी मंडळाला दोन आठवडय़ाचा कालावधी देण्यात आला आहे . कसोटी दर्जा मिळाल्यानंतर आजवर आयसीसीच्या सामनाधिकाऱ्यांनी वाँडर्स स्टेडियमच्या खेळपट्टीबाबत प्रश्नचिन्ह उपस्थित केले नव्हते . मात्र आयसीसीने ताशेरे ओढल्यानंतर या कसोटी ठिकाणाला तीन दोष गुण मिळाले आहेत . हे गुण पुढील पाच वर्षे कायम राहतील . पुढील पाच वर्षांत दोष गुण पाचवर पोहोचल्यास वाँडर्स स्टेडियमवर १२ महिन्यांची बंदी घातली जाईल . त्या कालावधीत तिथे कुठलेही आंतरराष्ट्रीय सामने खेळवले जाणार नाहीत . त्रयस्थ क्युरेटर्सची मागणी वाँडर्सच्या खेळपट्टीवरील वाढती टीका पाहता आयसीसीने त्रयस्थ क्युरेटर्सची ( खेळपट्टी बनवणारे ) नेमणूक करावी , असे भारताचे माजी निवड समिती अध्यक्ष दिलीप वेंगसरकर यांनी म्हटले आहे . ‘‘दक्षिण आफ्रिकेतील खेळपट्टय़ा खेळण्यायोग्य नाहीत , असे दिसून आले आहे . आयसीसीने याची गंभीर दखल घेत त्रयस्थ क्युरेटर्स निवडण्याची गरज आहे . हे क्युरेटर्स जगभरातील खेळपट्टय़ांच्या तयारीवर लक्ष ठेवतील . आयसीसीने त्रयस्थ पंच नेमले आहेत . त्यामुळे त्रयस्थ क्युरेटर्स नेमण्याची वेळ आली आहे , ’’ असे ते म्हणाले .


प्रथमच विजेतेपद पटकावण्यासाठी जर्मनी आणि चिली सज्ज ब्राझील ( ४ जेतेपदे ) , फ्रान्स ( २ ) , अर्जेटिना , मेक्सिको आणि डेन्मार्क ( प्रत्येकी १ ) कॉन्फेडरेशन चषक फुटबॉल स्पध्रेतील या जेतेपदाच्या यादीमध्ये आणखी एक नवे नाव समाविष्ट होणार आहे . रविवारी सेंट पीटर्सबर्ग येथील स्टेडियमवर जर्मनी आणि चिली यांच्यात जेतेपदाची लढत रंगणार आहे . विशेष म्हणजे हे दोन्ही संघ पहिल्यांदाच कॉन्फेडरेशन चषक स्पध्रेच्या अंतिम फेरीत धडकले आहेत . जेतेपदाच्या या चढाओढीच्या अंतिम टप्प्यात ‘नवा गडी , नवे राज्य’ हे चित्र पाहायला मिळणार आहे . ‘ब’ गटातील साखळीमध्ये जर्मनी आणि चिली हे एकमेकांविरुद्ध खेळले होते आणि त्या सामन्याचा निकाल १ - १ असा बरोबरीत सुटला होता . विश्वविजेत्या जर्मनीच्या संघात युवा खेळाडूंचा भरणा असून उपांत्य फेरीत त्यांनी मेक्सिकोला ४ - १ अशी शरणागती पत्करण्यास भाग पाडले . दुसरीकडे अनुभवाची शिदोरी असलेल्या चिलीच्या खेळाडूंनी पेनल्टी शुटआऊटमध्ये पोर्तुगालचा धुव्वा उडवला . त्यामुळे अंतिम लढतीत जर्मनीचा युवा जोश आणि चिलीचा अनुभव असा चुरशीचा सामना रंगणार आहे . या सामन्याच्या निमित्ताने चिलीचा आर्टुरो व्हिडला त्याचा बायर्न म्युनिक क्लबचा साथीदार जोशूआ किमिच , तर खोड्रान मुस्ताफी आणि अॅलेक्सी सांचेझ हे आर्सेनल क्लबचे खेळाडू एकमेकांविरुद्ध खेळणार आहेत . सातत्यपूर्ण कामगिरीचा विचार केल्यास जर्मनीचे पारडे जड मानले जात आहे . त्यांनी सलग १४ सामन्यांत अपराजित राहण्याचा पराक्रम केला असून यामध्ये ११ विजय आणि ३ अनिर्णीत निकालांचा समावेश आहे . दुसरीकडे चिलीचा संघ सलग तिसऱ्या स्पध्रेच्या जेतेपदाच्या लढतीत खेळणार आहे . जर्मनी चिली आजचे सामने


मेंदूचे स्कॅनिंग करून मानसिक आजारांचा शोध घेणे सहज शक्य असल्याचे नुकत्याच करण्यात आलेल्या संशोधनात स्पष्ट झाले आहे . त्याचप्रमाणे मेंदूसंबंधी अन्य आजारांचे निदान करणेही शक्य आहे . हे संशोधन नुकतेच ‘न्यूरॉन’ या मासिकात प्रसिद्ध झाले आहे . एमआरआय स्कॅनिंगद्वारे मेंदूतील महत्त्वाच्या भागांतील प्राथमिक फरक ओळखणे सहज शक्य होते . मेंदूचा विकार नसलेल्यांना या आजारांपासून दूर ठेवणे शक्य आहे . मेंदूच्या स्कॅनिंगच्या माध्यामातून मेंदूसंबंधी विकार दूर करण्याकडे पहिले पाऊल पडल्याचे वॉशिंग्टन वैद्यकीय विद्यापीठाचे प्राध्यापक स्टीव्हन पीटरसन यांनी सांगितले . स्कॅनिंगसाठी आम्ही एमआरआय चाचणीचा विकास केला तेव्हा या चाचणीतून नेमके काय साध्य करायचे याचा विचार करणे आवश्यक होते . मात्र , या चाचणीद्वारे वैद्यकीय चाचणी क्षेत्रासाठी नवी कवाडे खुली झाली आहेत , असे पीटरसन म्हणाले . संशोधकांनी दहा तासांत नऊ नागरिकांच्या मेंदूचे स्कॅनिंग केले . प्रत्येकाची एक तास तपासणी केल्यानंतर संशोधकांनी वरील निदान केले आहे . चाचणीच्या आधी व्यक्तीचे मानसिक आजार , क्षमता , वाचनाची क्षमता आणि अन्य गुणोंचा विचार करण्यात आला होता . चाचणीत व्यक्तीच्या मेंदूच्या विविध भागांची , बदललेल्या घटकांची माहिती होते . त्याद्वारेच रुग्णाचा आजार शोधणेही शक्य असल्याचा शोध घेण्यात आला .


सोडियमचे आहारातील प्रमाण वाढल्याने हृदयविकाराने होणाऱ्या मृत्यूंचे प्रमाण वाढते व अकाली मृत्यूही येऊ शकतो , असा इशारा एका अभ्यासाअंती देण्यात आला आहे . दी इंटरनॅशनल जर्नल ऑफ एपिडेमिऑलॉजीने प्रकाशित केलेल्या शोधनिबंधानुसार या संशोधनात तीन हजार व्यक्तींचा अभ्यास करण्यात आला . त्यात रक्तदाब वाढण्यापूर्वी व नंतरच्या अवस्थांमध्ये त्यांची तपासणी करण्यात आली . त्यात मिठाचे जास्त प्रमाण असलेले अन्न खाण्याचा थेट संबंध रक्तदाब वाढून हृदयविकाराचा झटका येण्याशी असल्याचे निष्पन्न झाले . सोडियमचे मापन कठीण असते . तुम्ही किती सोडियम खाता हे नेमके सांगणे कठीण असते , असे ब्रिगहॅम अँड विमेन्स हॉस्पिटलच्या नॅन्सी कुक यांनी सांगितले . सोडियमचे बाहेर टाकण्यात आलेले अवशेष यात मोजणे ही एक पद्धत आहे . त्यात लघवीतील सोडियमचे प्रमाण मोजता येते . त्यावरून दिवसाला ती व्यक्ती किती सोडियमचे सेवन करीत असावी याचा अंदाज घेता येतो . त्यासाठी चोवीस तासांतील लघवीचे नमुने घ्यावे लागतात . असे असले तरी अनेक दिवसांचे नमुने घेऊन त्याचा अंदाज घेतल्यास तो जास्त अचूक ठरू शकतो . कावासाकी सूत्रही यात वापरले जाते , त्यात सरासरी मूत्र नमुने व पाठोपाठचे नसलेले नमुने यांचा वापर केला जातो . त्या पद्धतीनुसारही सोडियमचे आहारातील प्रमाण हे मृत्यूस कारणीभूत असल्याचे दिसून आले आहे . अनेकदा सोडियमचे प्रमाण अचूक मोजले जात नाही , त्यामुळे काही गफलती निदानात होऊ शकतात . काही अभ्यासांमध्ये सोडियम सेवनाच्या प्रमाणाबाबत योग्य अंदाज केला जात नाही , त्यामुळे चुकीचे निष्कर्ष निघतात पण सोडियमचे जास्त प्रमाण हे शरीराला घातक असते . तयार अन्नपदार्थामध्ये मिठाचे प्रमाण सर्वाधिक असते , त्यामुळे ते हानीकारक ठरतात . शिवाय आहारात मीठ चवीपुरतेच वापरायचे असते हे विसरून आपण वरून मीठ घेत असतो , त्याचा फार मोठा फटका आरोग्यास बसत असतो .


आगामी ‘काबील’ या बिग बजेट चित्रपटामध्ये हृतिककसोबत काम केल्यानंतर संजय गुप्ता आता बालिवू़डमधील आघाडीचा अभिनेता रणबीर कपूर याला घेऊन ‘बिगडे नवाब’ चित्रपटाची निर्मिती करण्याची तयारी करत आहेत . ‘ऐ दिल है मुश्किल’ मधील भूमिकेने रणबीरने संजय गुप्ता यांना प्रभावित केले आहे . त्यानंतर त्याने रणबीरसोबत काम करण्याची इच्छा बोलून दाखविली आहे . ‘बिगडे नवाब’ या नव्या चित्रपटाची संहिता तयार असून रणबीर कपूरने चित्रपटाला होकार दिल्यास चित्रिकरणाला सुरुवात होईल असे संकेत संजय गुप्ता याने एका मुलाखतीमध्ये दिले . या चित्रपटासाठी रणबीरशिवाय अन्य कोणताही अभिनेता योग्य नसल्याचे सांगत त्याने रणबीर हा आपल्या आगामी चित्रपटाचा मुख्य चेहरा असेल असे सांगितले . संजय गुप्ता याने आपली आगामी चित्रपट आणि त्यातील मुख्य अभिनेत्याचा खुलासा केला असला तरी रणबीरकडून याबबत कोणतेही स्पष्टीकरण आलेले नाही . बिगडे नवाब हा चित्रपट राजकुमार हिरानी यांच्या आतापर्यंतच्या चित्रपटासारखा असणार आहे , अशी चित्रपटाविषयीची ओझरती माहिती देखील यावेळी संजय गुप्ता यांनी दिली . रणबीरकडून या चित्रपटाला होकार मिळाल्यानंतर चित्रपटातील अन्य पात्रांचा विचार केला जाईल अशी चर्चा बॉलिवूड जगतात सरु असून रणबीरसोबतच्या या चित्रपटात कोणत्या अभिनेत्रीला संजय गुप्ता पसंती देईल , हे पाहणे देखील उत्सुकतेचे असणार आहे . रणबीर कपूर आगामी ‘जग्गा जासूस’ या चित्रपटामध्ये कतरिनासोबत झळकणार आहे . तसेच तो अयान मुखर्जी याच्या ‘ड्रॅगन’ चित्रपटासाठी मेहनत घेत आहे . ‘वेक अप सिड’ , ‘ये जवानी है दिवानी’ या चित्रपटानंतर आयान मुखर्जी रणबीरसोबत ‘ड्रॅगन’ हा तिसरा चित्रपट करत आहेत . सूत्रांकडून मिळणाऱ्या माहितीनुसार , या चित्रपटाच्या कथानकामधील पात्राने प्रेक्षकांना आकर्षित करण्यासाठी दिग्दर्शक मुखर्जी याच्यासह अभिनेता रणबीर कपूर देखील मेहनत घेताना दिसत आहे . या अॅक्शन चित्रपटातील स्टंटसाठी रणबीर विशेष प्रशिक्षण घेत आहे . ज्यामध्ये शारीरिक तंदुरुस्तीसह कथानकाला आवश्यक असणाऱ्या स्टंटचा समावेश आहे . स्टंटचे प्रशिक्षण देण्यासाठी विशेष तंत्रज्ञानाचा वापर करण्यात येत आहे . ‘डिअर जिंदगी’ चित्रपटात दमदार अभिनय साकारणारी आलिया भट्ट ‘ड्रॅगन’ या चित्रपटात रणबीरसोबत पहिल्यांदा स्क्रिन शेअर करताना दिसणार आहे .


अफगाणिस्तानविरुद्धच्या ऐतिहासिक कसोटी क्रिकेट सामन्यासाठी भारतीय संघाची निवड मंगळवारी होईल . कौंटीतील पदार्पणात व्यग्र राहणाऱ्या विराट कोहलीऐवजी मुंबईच्या श्रेयस अय्यरला संधी मिळण्याची अपेक्षा आहे . 14 जूनपासून बंगळूरमधील चिन्नास्वामी स्टेडियवर सुरू होणाऱ्या कसोटीत मुंबईकर अजिंक्य रहाणे नेतृत्व करेल . विराट जून महिन्यात सरेकडून खेळेल . त्यामुळे तो आयर्लंडविरुद्ध डब्लीनला होणाऱ्या दोन टी - 20 आंतरराष्ट्रीय सामन्यांनाही मुकेल . त्या वेळी नेतृत्वाची धुरा रोहित शर्मा याच्याकडे असेल . विराट वगळता कसोटी संघातील सर्व नियमित खेळाडू अफगाणिस्तानविरुद्ध मैदानावर उतरतील . यात चेतेश्वर पुजारा आणि इशांत शर्मा यांचाही समावेश असेल . हे दोघे सध्या कौंटी क्रिकेट खेळत आहेत . पुजारा यॉर्कशायरकडून 11 ते 14 मे दरम्यान सरेविरुद्ध खेळेल . इशांत सरेकडून याच कालावधीत केंटविरुद्ध खेळेल . याविषयी काही प्रसार माध्यमांनी चुकीची माहिती दिली होती , असे " बीसीसीआय ' च्या पदाधिकाऱ्याने स्पष्ट केले . निवड समितीच्या एका सदस्याने संगितले , की " आमच्याकडे समान पर्यायी खेळाडू उपलब्ध आहेत . विराटला अय्यर , जडेजाला अक्षर पटेल , हार्दिक पंड्याला विजय शंकर अशा खेळाडूंमुळे संघाचे स्वरूप बदलणार नाही . ' निवड समिती झटपट क्रिकेटसाठी मुख्य संघ निवडेल . त्यात " आयपीएल ' मधील कामगिरीमुळे अंबाती रायुडूला संधी मिळू शकते . " अ ' संघाचीही निवड याशिवाय इंग्लंड दौऱ्यासाठी " अ ' संघाचीही निवड होईल . त्यात वातावरणाशी जुळवून घेण्याच्या उद्देशाने कसोटी संघातील काही " स्पेशालिस्ट ' ची निवड होऊ शकते . राहुल द्रविड मार्गदर्शक असलेल्या संघात प्रतिभाशाली पृथ्वी शॉ , शुबमन गील आणि शिवम मावी यांना संधी मिळू शकते . " अ ' संघाचा वेस्ट इंडिज " अ ' आणि इंग्लंड " अ ' यांच्यासह तिरंगी स्पर्धेत सहभाग असेल . त्याशिवाय चार दिवसांची एक कसोटी वुर्स्टरमध्ये होईल . अय्यरसमोर चुरस कसोटी पदार्पणासाठी अय्यरला चुरशीला सामोरे जावे लागेल . गेल्या वर्षी ऑस्ट्रेलियाविरुद्ध धरमशाला कसोटीच्या वेळी विराटच्या खांद्याला दुखापत झाली , तेव्हा अय्यरची निवड झाली होती ; पण अंतिम संघात कुलदीप यादवला पसंती देण्यात आली . कुलदीपने भरीव कामगिरी केली . अय्यरने 46 प्रथमश्रेणी सामन्यांत 53.90 च्या सरासरीने 3989 धावा केल्या आहेत . मुरली विजय , शिखर धवन , के . एल . राहुल , चेतेश्वर पुजारा आणि कर्णधार रहाणे यांचे स्थान नक्की असल्यामुळे अय्यर आणि रोहित शर्मा यांच्यात चुरस असेल . रोहितची कसोटीतील कामगिरी मात्र सामान्य दर्जाची झाली आहे .


लिंबू आरोग्यासाठी चांगले असते असे आपण अनेकदा ऐकले आहे . मात्र त्याचे नेमके फायदे काय आणि ते कधी घेतलेले जास्ती लाभदायक ठरु शकते याबाबत आपल्याला फारशी माहिती नसते . लिंबामध्ये मोठ्या प्रमाणात ‘क’ जीवनसत्त्व तर असतेच त्याशिवाय यातील फायबरचा पचनशक्ती सुधारण्यासाठी आणि वाढलेले वजन कमी करण्यासाठी उपयोग होतो . संत्र्यामध्ये असणाऱ्या क जीवनसत्त्वापेक्षा लिंबामध्ये ते मोठ्या प्रमाणात असते . लिंबामध्ये पोटॅशिअम , मॅग्नेशिअम , तांबे आणि फॉलेटही मोठ्या प्रमाणात असते . लिंबू पाण्यामुळे शरीर आतून आणि बाहेरुनही चांगले होण्यास मदत होते . काय आहेत याचे फायदे समजून घेऊया… पचनशक्ती सुधारते लिंबू हे रासायनिक असल्याने पचनाच्या समस्यांसाठी ते उपयुक्त असते . लिंबामुळे यकृताकडून पित्त तयार होण्याची प्रक्रिया घडते आणि पोटाच्या समस्या कमी होण्यास मदत होते . पोट खराब झाले असल्यास ते पूर्वपदावर येण्यासाठीही लिंबूपाणी उपयुक्त असते . तोंड सारखं कोरडं पडतंय ? शरीरातील अपायकारक घटक बाहेर टाकण्यास उपयुक्त लिंबूपाण्यामुळे शरीरातील अपायकारक घटक बाहेर पडण्यास मदत होते . हे घटक शरीराबाहेर पडण्यासाठी लिंबूपाणी शरीराला उत्तेजित करते . त्यामुळे शरीर शुद्ध आणि स्वच्छ राहण्यास मदत होते . वजन कमी करण्यास फायदेशीर लिंबामध्ये फायबर पेक्टीन नावाचा एक घटक असतो . ज्यामुळे दिर्घकाळ पोट भरलेले असल्यासारखे वाटते . त्यामुळे भूक कमी लागते आणि कमी अन्न खाल्ले जाते . सकाळी उठल्यावर कोमट पाण्यात लिंबू घालून घेतल्यास वजन कमी होण्यास मदत होते . ‘या’ आजारांपासून सुटका मिळविण्यासाठी कोथिंबीर उपयुक्त त्वचेचा पोत सुधारण्यास मदत लिंबामध्ये क जीवनसत्त्व असल्याने त्याचा त्वचेचा पोत सुधारण्यास मदत होते . लिंबामुळे त्वचेतील आर्द्रता टिकून राहण्यास मदत होते तसेच लिंबूपाण्याचे नियमित सेवन केल्याने त्वचेला लवकर सुरकुत्या येत नाहीत . त्यामुळे रोज लिंबूपाणी प्यायल्यास त्वचेचा तजेलदारपणा टिकून राहण्यास मदत होते .


‘डिअर जिंदगी’ हा सिनेमा येत्या २३ नोव्हेंबरला प्रदर्शित होत आहे . पण प्रदर्शनापूर्वीच हा सिनेमा अनेकांच्या मनात स्थान निर्माण करत आहे . या सिनेमाची गाणी आणि ट्रेलर बघितल्यानंतर जीवनाकडे वेगळ्यादृष्टीने बघण्याची एक नजर मिळते . आता या सिनेमातलं अजून एक मनाला भावणार दृष्य प्रदर्शित झालं आहे . या दृष्यात आलिया भट्ट आपल्या एका मैत्रीणीसोबत मित्र - मैत्रिणीवरचे प्रेम , प्रियकरावरचे प्रेम , ब्रेकअप यांसारख्या गोष्टींवर बोलताना दिसत आहे . पण या गोष्टी इतर सिनेमांपेक्षा वेगळ्या आहेत . या प्रेमाच्या , जिव्हाळ्याच्या आणि भांडणाच्या गोष्टीत कोणतेही रडगाणे नाहीए . आलिया शेवटी बोलते की आयुष्यात काही चांगली माणसंही आहेत . आलियाचे हे दृष्य पाहून तुम्हाला हे नक्कीच वाटेल की जीवनात प्रेम , भांडण या गोष्टी सतत सुरुच असतात . पण मग त्याला घेऊन रडत का बसा . आयुष्यात पुढे जा . आयुष्य खरंच खूप सुंदर आहे . आलिया या दृष्यात मुलं कशा प्रकारची असतात यावर बोलताना दिसत आहे . मुलांना कसे डेट करावे , डेटला गेलो तर कसं वागायचं , कुठले कपडे घालायचे आणि अशा अनेक गोष्टी… तिच्या या गोष्टी ऐकून तुम्हाला नक्कीच हसू येईल . तिच्या तोंडून ही वाक्य ऐकून तुम्हाला वाटेल की हे तर आपल्याच आयुष्याशी निगडीत आहे . ‘इंग्लिश विंग्लीश’ सारख्या सिनेमाचे दिग्दर्शन करणाऱ्या गौरी शिंदेनेच याही सिनेमाचे दिग्दर्शन केले आहे . या सिनेमात शाहरुख खान आणि आलिया भट्ट यांच्यासोबत कुणाल कपूरही आहे .


इंडोनेशियात सुरु असलेल्या आशियाई खेळांमध्ये भारताच्या अॅथलिट्सनी पकदांची लयलूट केली आहे . स्पर्धेच्या दहाव्या दिवशी म्हणजेच मंगळवारी भारताला ४ * ४०० रिले प्रकारात रौप्य पदकावर समाधान मानावं लागलं . भारताचा मोहम्मद अनस , पुवाम्मा , हिमा दास , अरोकिया राजीव या चमूने ३ः१५ः७१ अशी वेळ नोंदवत रौप्यपदकाची कमाई केली . बहारिनच्या चमुला या प्रकारात सुवर्णपदक मिळालं . मात्र या निर्णयाला भारतीय पथकाने आव्हान दिलं आहे . हिमा दासच्या मार्गात बहारिनच्या खेळाडूने अडथळा आणल्यामुळे हिमाला संपूर्ण जोशानिशी पळता आलं नाही असा दावा भारतीय संघाने केला आहे . महत्वाची गोष्ट म्हणजे स्पर्धेच्या आयोजकांनीही भारताचं अपिल मान्य केलं असून , बुधवारी १० वाजता यावर निकाल येण्याची शक्यता आहे . “बहारिनने उघडपणे हिमा दासच्या मार्गात अडथळा आणला . या प्रकारात हिमाला थोडीशी दुखापतही झाली आहे . यामुळेच हिमा शर्यतीत मागे पडली . याविरोधात आम्ही दाद मागितली असून परिक्षक यावर निर्णय घेतील . ” अॅथलेटिक्स फेडरेशन ऑफ इंडियाचे अध्यक्ष आदिल सुमारीवाला यांनी पीटीआयशी बोलत असताना ही माहिती दिली . स्पर्धेच्या सुरुवातीला मोहम्मद अनसने आश्वासक सुरुवात करुन बहारिनच्या प्रतिस्पर्ध्याला मागे टाकलं होतं . यानंतर मोहम्मदने बॅटन पुव्वामाकडे दिलं , मात्र पुवाम्माला मोहम्मद अनासने घेतलेली आघाडी कायम राखता आली नाही . बहारिनच्या प्रतिस्पर्ध्याने पुवाम्माला मागे टाकलं , मात्र बॅटन हिमा दासकडे सोपवत असताना बहारिनची धावपटू ओलुवाकेमी आदेकोया हिमा दासच्या मार्गात पडली . याचा फायदा घेत दुसरी बहारिन धावपटू सालवा नासेरने बॅटन घेत पळायला सुरुवात केली . या प्रकारात भारताची हिमा दास मागे पडली . “मी बहारिनच्या खेळाडूवरुन उडी मारत धावायला सुरुवात केली . मात्र त्याचवेळी मी चुकीच्या लेनमधून धावत असल्याचा समज झाल्यामुळे मी पुरती गोंधळून गेले होते . ती माझ्यासमोर जाणूनबुजून पडली की नाही हे मी सांगू शकत नाही , मात्र या प्रकारात पुढच्या वेळी आम्ही अधिक मेहनत करुन नक्की सुवर्णपदक मिळवू . ” हिमा दासने आपलं मत मांडलं . त्यामुळे या प्रकरणावर नेमका कोणाच्या बाजूने निकाल लागतो याकडे सर्वांचं लक्ष असणार आहे .


वास्तूशास्त्राला सध्या केवळ भारतातच नाही तर जगातही महत्त्व आले आहे . या विषयाचे विशेष अभ्यासक्रमही आहेत . याला केवळ धार्मिक नाही तर शास्त्रीय संदर्भ आहेत असे यातील तज्ज्ञांचे म्हणणे आहे . आपल्याला घरातील वरिष्ठ मंडळी अनेकदा सांगतात अमुक एका दिशेला पाय करुन झोपू नको . अमुक एक गोष्ट या दिशेला असू नये . तेव्हा आपण त्यांच्याशी काही प्रमाणात वादही घालतो . मात्र त्यामागील शास्त्र आपल्याला पटले तर आपल्याला ती गोष्ट मान्यही होते . नवीन घर घेताना त्या घराचा दरवाजा , ओटा , देवघर कुठे आहे हे आपण तपासून पाहतो . घरातील फर्निचर कसे ठेवता येईल याचा साधारण अंदाज घेतो . मात्र आपली झोपण्याची स्थिती काय असावी याविषयी मात्र आपण जागरुक नसतो . पण विशिष्ट दिशेला डोके करुन झोपल्यास आरोग्य चांगले राहते . मग आपण गादीवर झोपतो की चटईवर यापेक्षाही आपल्या झोपण्याच्या स्थितीला जास्त महत्त्व असते . उत्तम आरोग्यासाठी झोपण्याची स्थितीदेखील एक महत्त्वाची भूमिका बजावते . तर आता योग्य स्थिती म्हणजे नेमके काय ? झोपताना कोणती काळजी घ्यावी ? तर उत्तरेकडे डोके करुन झोपण आरोग्यासाठी हानिकारक असते . दीर्घायुष्यासाठी बैठी अवस्था टाळा मानवी शरीराचे स्वतःचे मॅग्नेटिक फिल्ड असते . जेव्हा तुम्ही उत्तरेला डोके करून झोपता तेव्हा शरीर मॅग्नेटीक फिल्डशी समांतर नसते . याचा परिणाम रक्तदाबावर होतो , हा रक्तदाब सुरळीत करण्यासाठी शरीराला झोपेत वेगाने काम करावे लागते आणि त्याचा हृद्यावर अधिक ताण येतो . तुमचे वय जास्त असेल आणि रक्तवाहिन्या कमजोर असतील तर अशाप्रकारे उत्तरेकडे डोके करुन झोपल्यास तुम्हाला पक्षाघात किंवा हॅमरेजचा धोका असतो . आपण आडवे झोपतो तेव्हा आपोआपच हृद्याचे ठोके कमी होतात . उत्तरेला डोके करून झोपल्याने रक्ताभिसरणाची प्रक्रिया बिघडते . त्यामुळे आपोआपच झोपेचे चक्र बिघडते आणि विनाकारण ताणही वाढतो . त्यामुळे तुम्हाला रात्री ८ तासाची झोप घेऊनही सकाळी फ्रेश वाटत नसेल तर तुमच्या झोपण्याची दिशाही तपासून पाहणे आवश्यक आहे . कोथिंबिरीचे हे फायदे तुम्हाला माहितीयेत ? आता उत्तरेला डोके करुन झोपू नये हे ठिक आहे . पण मग कोणत्या दिशेला डोके केल्यास ते आरोग्यासाठी फायदेशीर असते ? तर पूर्व किंवा दक्षिण दिशेला डोके करुन झोपल्यास ते हानिकारक नसते . याबरोबरच डाव्या कुशीवर झोपणेही चांगले असते . त्यामुळे जळजळ होण्याचा त्रास असेल तर तो कमी होतो . ( ही बातमी जगभरातील संशोधकांनी केलेल्या वैद्यकीय संशोधनावर तसेच तज्ज्ञांच्या मतांवर आधारित आहे . त्यातील मतांशी ‘लोकसत्ता’चा संबंध नाही . त्यामुळे कोणताही वैद्यकीय उपचार करण्यापूर्वी आरोग्यतज्ज्ञांशी व डॉक्टरांशी सल्लामसलत करणे आवश्यक आहे . )


बॉलीवूडचा बादशहा शाहरुख खान सध्या अनुष्का शर्मासोबत लिस्बन येथे ‘द रिंग’ चित्रपटाचे चित्रीकरण करण्यात व्यग्र आहे . गेल्या काही दिवसांपासून या चित्रपटाच्या सेटवरील अनेक छायाचित्रे सोशल मिडीयावर पाहावयास मिळत आहेत . त्यावरून आता या चित्रपटातील गाणे चित्रीत होत असल्याचे कळते . यात या दोन्ही कलाकारांमधील रोमॅण्टिक केमिस्ट्री पाहावयास मिळेल . सलग सुरु असलेल्या चित्रीकरणातून वेळ काढत चित्रपटातील कलाकार आणि इतर मंडळी ब - याचदा मजामस्ती करताना दिसतात . ‘द रिंग’च्या सेटवर घडलेल्या ब - याचशा मजेशीर गोष्टी इन्स्टाग्रामवर पाहावयास मिळत आहेत . कधी एक महिला शाहरुखच्या पाठीवरून उडी मारताना दिसते . तर कधी शाहरुख लहान मुलाप्रमाणे रेलिंगवरून खाली घसरताना दिसतो . हे सर्व कमी होते की काय आता शाहरुखच्या खाण्याच्या सवयीदेखील बदललेल्या दिसतात . लंच ब्रेकदरम्यान शाहरुखने एका वेगळ्याच पदार्थावर ताव मारलेला दिसतोय . त्याने त्याच्या लंचचा एक फोटो सोशल मिडीयावर शेअर केला असून त्यास कॅप्शन दिलेय की , सेटवरील लंच ब्रेक . पण दिसायला भयानक आणि तीन हृदय असलेला पदार्थ कोणी कसा खाऊ शकतो . . लिस्बन येथे चित्रीकरणाला सुरुवात करण्यापूर्वी ‘द रिंग’ चित्रपटाचे चित्रीकरण युरोपमधील प्राग आणि अॅम्सटरडॅम या शहरांमध्ये झाले . यानंतरही युरोपमधील काही भागांमध्ये चित्रपटाचे चित्रीकरण होणार आहे . या चित्रपटाचे दिग्दर्शन इम्तियाज अली करत असून यात शाहरुख टूरिस्ट गाईडच्या तर अनुष्का गुजराती मुलीच्या भूमिकेत दिसेल .


पुणे : एकदिवसीय क्रिकेट सामन्यांच्या मोसमात ऑस्ट्रेलियापाठोपाठ आता न्यूझीलंड भारताचा दौरा करणार असून , त्यांच्या विरुद्धच्या मालिकेतील दुसरा एकदिवसीय सामना पुण्यात महाराष्ट्र क्रिकेट संघटनेच्या ( एमसीए ) गहुंजे येथील आंतरराष्ट्रीय क्रिकेट मैदानावर ( 25 ऑक्टोबर ) होणार आहे . या सामन्यासाठी ' एमसीए ' मैदान सज्ज झाले आहे . ' एमसीए ' चे स्वतंत्र मैदान तयार झाल्यापासून येथे होणारा हा तिसरा एकदिवसीय आंतरराष्ट्रीय सामना आहे . यापूर्वी ऑस्ट्रेलिया आणि इंग्लंडविरुद्धचे सामने येथे खेळविण्यात आले होते . न्यूझीलंडचा पुणे शहरातील तिसरा सामना असला , तरी या मैदानावर ते प्रथमच खेळणार आहेत . यापूर्वीचे त्यांचे सामने नेहरू स्टेडियमवर झाले होते . यातील एक सामना हा ऑस्ट्रेलिया - न्यूझीलंड संघांदरम्यान झाला होता . या दोन्ही सामन्यांत न्यूझीलंडला पराभव पत्करावा लागला होता . या नव्या मैदानावर झालेल्या दोन एकदिवसीय सामन्यात भारताला ऑस्ट्रेलियाविरुद्ध पराभव , तर इंग्लंडविरुद्ध विजय मिळविला आहे . इंग्लंडविरुद्धच्या विजयात केदार जाधव आणि विराट कोहलीच्या फलंदाजीचा आनंद पुणेकरांना अनुभवायला मिळाला होता . तिकीट विक्री 29 सप्टेंबरपासून ! भारत आणि न्यूझीलंड यांच्यातील आगामी एकदिवसीय आंतरराष्ट्रीय क्रिकेट सामन्याच्या अधिकृत तिकीट विक्रीला महाराष्ट्र क्रिकेट संघटना ( एमसीए ) येत्या 29 सप्टेंबर 2017 ( शुक्रवारी ) सकाळी 10:00 वाजता सुरवात होईल . क्रिकेटप्रेमींना दोन प्रकारे तिकीट विकत घेता येतील अशी सुविधा एमसीएने केली आहे . यात ऑनलाइन पर्याय असेल . त्यासाठी www . bookmyshow . com हे संकेतस्थळ आहे . याशिवाय प्रत्यक्ष तिकीट विक्री भांडारकर रोडवरील पीवायसी हिंदू जिमखाना आणि गहुंजे येथील एमसी आंतरराष्ट्रीय क्रिकेट स्टेडियमवर होणार आहे . या दोन्ही ठिकाणी सकाळी दहा ते सायंकाळी सहा अशी तिकीट विक्रीची वेळ असेल . तिकीट दर पुढीलप्रमाणे : वेस्ट स्टॅंड व ईस्ट स्टॅंड : 800 / - साऊथ अप्पर : 1100 / - साऊथ लोअर : 2000 / - साऊथ वेस्ट व साऊथ ईस्ट स्टॅंड : 1750 / - नॉर्थ वेस्ट आणि नॉर्थ ईस्ट स्टॅंड : 1750 / - नॉर्थ स्टॅंड : 2000 / - साऊथ पॅव्हेलियन ए आणि बी : 3500 / - ( सर्व दर रुपयांत )


BCCI ने भारतीय क्रिकेटपटूंना २०१८ सालात दिल्या गेलेल्या मानधनाचे तपशील जाहीर केले आहेत . २०१८ वर्षाच्या सुरुवातीला भारतीय संघाचे दक्षिण आफ्रिकेचा दौरा केला होता . या दौऱ्यापासून आतापर्यंत खेळलेल्या खेळाडूंचं मानधन बीसीसीआयने चुकतं केलं आहे . यामध्ये सर्वात आश्चर्याची गोष्ट म्हणजे भुवनेश्वर कुमारने ३ कोटी ७३ लाख ६ हजार ६३१ रुपये कमावत आपल्या संघातील दिग्गज खेळाडूंना मागे टाकलं आहे . याचसोबत बीसीसीआयने प्रशिक्षक रवी शास्त्री यांना ३ महिन्यांचं २ कोटींपेक्षा जास्त मानधन दिलं आहे . जाणून घेऊयात भारतीय खेळाडूंचं मानधन – कर्णधार विराट कोहली : भारताचा दक्षिण आफ्रिका दौरा कसोटी मालिका – ६५ लाख ६ हजार ८०८ रुपये भारताचा दक्षिण आफ्रिका दौरा वन - डे मालिका – ३० लाख ७० हजार ४५६ रुपये कसोटी क्रमवारीत अव्वल स्थानाबद्दल आयसीसीच्या बक्षिसातली रक्कम – २९ लाख २७ हजार ७०० ( करप्राप्त ) प्रशिक्षक रवी शास्त्री : १८ - ७ - २०१८ ते १७ - १० - २०१८ या काळातील प्रशिक्षणाचं आगाऊ मानधन – २ कोटी ५ लाख २ हजार १९८ रुपये रोहित शर्मा : भारताचा दक्षिण आफ्रिका दौरा कसोटी मालिका – ५६ लाख ९६ हजार ८०८ रुपये भारताचा दक्षिण आफ्रिका दौरा वन - डे मालिका – ३० लाख ७० हजार ४५५ रुपये श्रीलंकेतील निदहास टी - २० मालिका – २५ लाख १३ हजार ४४२ रुपये कसोटी क्रमवारीत अव्वल स्थानाबद्दल आयसीसीच्या बक्षिसातली रक्कम – २९ लाख २७ हजार ७०० ( करप्राप्त ) शिखर धवन : जानेवारी ते मार्च २०१८ या काळातली ९० % Retainership Fee – १ कोटी १२ लाख २३ हजार ४९३ रुपये श्रीलंकेचा भारत दौरा – २७ लाख ऑक्टोबर ते डिसेंबर २०१७ या काळातली ९० % Retainership Fee – १ कोटी ४१ लाख ७५ हजार रविचंद्रन आश्विन : भारताचा दक्षिण आफ्रिका दौरा कसोटी मालिका – ५२ लाख ७० हजार ७२५ रुपये जानेवारी ते मार्च २०१८ या काळातली ९० % Retainership Fee – ९२ लाख ३७ हजार ३२९ रुपये कसोटी क्रमवारीत अव्वल स्थानाबद्दल आयसीसीच्या बक्षिसातली रक्कम – २९ लाख २७ हजार ७०० ( करप्राप्त ) ऑक्टोबर ते डिसेंबर २०१७ या काळातली ९० % Retainership Fee – १ कोटी १ लाख २५ हजार भुवनेश्वर कुमार : भारताचा दक्षिण आफ्रिका दौरा कसोटी मालिका – ५६ लाख ८३ हजार ८४८ रुपये भारताचा दक्षिण आफ्रिका दौरा वन - डे मालिका – २७ लाख १४ हजार ५६ रुपये जानेवारी ते मार्च २०१८ या काळातली ९० % Retainership Fee – १ कोटी १८ लाख ६ हजार २७ रुपये कसोटी क्रमवारीत अव्वल स्थानाबद्दल आयसीसीच्या बक्षिसातली रक्कम – २९ लाख २७ हजार ७०० ( करप्राप्त ) ऑक्टोबर ते डिसेंबर २०१७ या काळातली ९० % Retainership Fee – १ कोटी ४१ लाख ७५ हजार कुलदीप यादव : भारताचा दक्षिण आफ्रिका दौरा वन - डे मालिका – २५ लाख ५ हजार ४५२ रुपये जसप्रीत बुमराह : जानेवारी ते मार्च २०१८ या काळातली ९० % Retainership Fee – १ कोटी १३ लाख ४८ हजार ५७३ रुपये ऑक्टोबर ते डिसेंबर २०१७ या काळातली ९० % Retainership Fee – ६० लाख ७६ हजार रुपये चेतेश्वर पुजारा : कसोटी क्रमवारीत अव्वल स्थानाबद्दल आयसीसीच्या बक्षिसातली रक्कम – २९ लाख २७ हजार ७०० ( करप्राप्त ) भारताचा दक्षिण आफ्रिका दौरा कसोटी मालिका – ६० लाख ८० हजार ७२५ रुपये ऑक्टोबर ते डिसेंबर २०१७ या काळातली ९० % Retainership Fee – ९२ लाख ३७ हजार ३२९ रुपये जानेवारी ते मार्च २०१८ या काळातली ९० % Retainership Fee – १ कोटी १ लाख २५ हजार इशांत शर्मा : जानेवारी ते मार्च २०१८ या काळातली ९० % Retainership Fee – ५५ लाख ४२ हजार ३९७ रुपये कसोटी क्रमवारीत अव्वल स्थानाबद्दल आयसीसीच्या बक्षिसातली रक्कम – २९ लाख २७ हजार ७०० ( करप्राप्त ) भारताचा दक्षिण आफ्रिका दौरा कसोटी मालिका – ४८ लाख ४४ हजार ६४४ रुपये हार्दिक पांड्या : जानेवारी ते मार्च २०१८ या काळातली ९० % Retainership Fee – ५० लाख ५९ हजार ७२६ रुपये ऑक्टोबर ते डिसेंबर २०१७ या काळातली ९० % Retainership Fee – ६० लाख ७५ हजार रुपये युझवेंद्र चहल : भारताचा दक्षिण आफ्रिका दौरा वन - डे मालिका – २५ लाख ५ हजार ४५२ रुपये जानेवारी ते मार्च २०१८ या काळातली ९० % Retainership Fee – ५३ लाख ४२ हजार ६७२ रुपये ऑक्टोबर ते डिसेंबर २०१७ या काळातली ९० % Retainership Fee – ६० लाख ७५ हजार रुपये वृद्धीमान साहा : भारताचा दक्षिण आफ्रिका दौरा कसोटी मालिका – ४४ लाख ३४ हजार ८०५ रुपये पार्थिव पटेल : भारताचा दक्षिण आफ्रिका दौरा कसोटी मालिका – ४३ लाख , ९२ हजार ६४१ रुपये


चेन्नईच्या आर . वैशालीने महिला ग्रॅंडमास्टर किताब मिळवला आहे . तिचा भाऊ आर . प्रग्नानंदा याने सर्वात कमी वयात ग्रॅंडमास्टर होण्याचा पराक्रम केला आहे . बहीण - भावाने ग्रॅंडमास्टर असण्याचा प्रसंग भारतात प्रथमच घडला आहे . वैशालीने लॅटव्हियातील रिका टेक्निकल ओपन स्पर्धेत नऊ फेऱ्यांत पाच गुणांची कमाई करीत तिसरा आणि शेवटचा ग्रॅंडमास्टर नॉर्म मिळवला . तिने या स्पर्धेत ३० मानांकन गुण मिळवले . ती भारतातील १७ वर्षे गटातील सर्वोत्तम खेळाडू आहे , तर जागतिक क्रमवारीत १७ वी आहे ; मात्र या स्पर्धेतील कामगिरीमुळे तिचे जागतिक क्रमवारीतील स्थान नक्कीच उंचावेल . वैशालीचा भाऊ प्रग्नानंदा जूनमध्ये ग्रॅंडमास्टर झाला होता . त्या वेळी त्याने हा किताब मिळवणारा जगातील दुसऱ्या क्रमांकाचा सर्वांत लहान खेळाडू होण्याचा पराक्रम केला होता . हे दोघेही ग्रॅंडमास्टर आरबी रमेश यांच्या चेस गुरुकुल अकादमीत मार्गदर्शन घेतात . पोगोचे वेड मोडण्यासाठी वैशालीला लहानपणी पोगो पाहण्याचे खूप वेड होते . ते वेड सुटावे यासाठी आई - वडिलांनी वैशालीला चेस अकादमीत दाखल करण्याचे ठरवले . त्याचवेळी चित्रकलेचीही आवड लावण्याचा प्रयत्न केला होता . वैशाली अकादमीत जावी यासाठी तिचा भाऊ प्रग्नानंदा यालाही त्याच अकादमीत दाखल करण्यात आले होते . प्रग्नानंदा ग्रॅंडमास्टर झाला , त्या वेळी त्याचे वय १२ वर्षे १० महिने होते ; तर वैशाली १७ वर्षांची आहे . विजयालक्ष्मी आणि मीनाक्षी सुब्रह्मण्यम या भगिनी यापूर्वी ग्रॅंडमास्टर झाल्या आहेत ; पण बहीण - भावाने ग्रॅंडमास्टर होण्याची भारतातील ही पहिलीच वेळ आहे . वैशालीचा पराक्रम २०१६ मध्ये महिला आंतरराष्ट्रीय मास्टर २०१७ मध्ये आशियाई ब्लिट्झ स्पर्धेत विजेतेपद वयाच्या चौदाव्या वर्षी राष्ट्रीय महिला चॅलेंजर स्पर्धा जिंकण्याचा पराक्रम मुंबईतील या स्पर्धेत तानिया सचदेव , मेरी ॲन गोम्स , निशा मोहोता यांना मागे टाकले होते . २०१२ मध्ये जागतिक १२ वर्षांखालील गटात विजेती २०१५ मध्ये जागतिक चौदा वर्षांखालील स्पर्धेत विजेती वयोगटाच्या स्पर्धेत दोन जगज्जेतीपदे जिंकणाऱ्या मोजक्या भारतीय खेळाडूंत स्थान


महेंद्रसिंह धोनीच्या निवृत्तीनंतर विराट कोहलीच्या हाती भारतीय संघाच्या कसोटी आणि वन - डे संघांचं नेतृत्व आलं . आतापर्यंत कर्णधार या नात्याने ३० वन - डे सामन्यांमध्ये विराट कोहलीने २२ सामन्यांमध्ये विजय मिळवला आहे . तर २८ पैकी १८ कसोटी सामना कोहलीच्या नेतृत्वाखाली भारतीय संघाने जिंकले आहेत . विराट कोहलीचं कर्णधार या नात्यानं पहिल्या १० सामन्यांनंतर क्रिकेटच्या दोन्ही प्रकारांमध्ये विजय मिळवण्याचं प्रमाण हे भारताच्या इतर कर्णधारांपेक्षा जास्त आहे . या आकडेवारीमुळे अल्पवधीतच विराटने भारतीय संघावर कर्णधार या नात्याने चांगली पकड बसवली आहे . कोहलीच्या नेतृत्वाखाली भारताने आपले बहुतांश सामने हे घरच्या मैदानावर खेळले असले , तरीही कोहलीच्या नेतृत्वाखाली काही भारतीय खेळाडूंच्या कामगिरीत कमालीची सुधारणा झालेली पहायला मिळते . ५ . मोहम्मद शमी – धोनीच्या कार्यकाळात दुर्लक्षित झालेल्या मोहम्मद शमीवर विराट कोहलीने कर्णधार म्हणून विश्वास ठेवला . संघाची सुत्र आपल्या हाती आल्यानंतर कोहलीने संघासाठी जलदगती गोलंदाज महत्वाचे असल्याचं सांगत शमीला महत्वाची जबाबदारी देण्याचे संकेत दिले होते . कोहलीच्या नेतृत्वाखाली खेळताना शमीची कामगिरी ही नक्कीच वाखणण्याजोगी आहे . १४ कसोटी सामन्यांमध्ये शमीने २८ . २३ च्या सरासरीने ४३ बळी घेतले आहेत . उमेश यादवच्या सोबतीने मोहम्मद शमी सध्या कसोटी क्रिकेटमध्ये भारताचा महत्वाचा गोलंदाज बनलेला आहे . ४ . उमेश यादव – उमेश यादवने ऑस्ट्रेलियाच्या मैदानावर केलेली कामगिरी ही त्याला भारतीय संघात स्थान मिळवून देण्यासाठी महत्वाची ठरली . मात्र कामगिरीत सातत्य राखणं त्याला जमलं नाही . मात्र कोहलीच्या नेतृत्वाखाली उमेश यादवला भारतीय संघात आणखी एक संधी मिळाली . या संधीचा पुरेपूर फायदा उचलत उमेश यादवने आपल्या गोलंदाजीत सुधारणा करत कर्णधाराचा विश्वास कमावला . सध्या उमेश यादव हा भारताचा कसोटी क्रिकेटमधला पहिल्या क्रमांकाचा फलंदाज आहे . विराट कोहलीच्या नेतृत्वाखाली खेळताना उमेश यादवने २१ कसोटीत ४५ बळी घेतले आहेत . तर वन - डे सामन्यांमध्ये उमेश यादवने १५ सामन्यांमध्ये २५ बळी घेतले आहेत . ३ . चेतेश्वर पुजारा – कर्णधारपदाची सुत्र हातात घेतल्यानंतर सुरुवातीच्या काळात विराट कोहलीने चेतेश्वर पुजारा संघातून वगळलं होतं . पुजाराने आपल्या फलंदाजीत आणखी सुधारणा करुन संघात आपलं स्थान पक्क करावं अशी कोहलीची इच्छा होती . याचप्रमाणे चेतेश्वर पुजाराने काऊंटी क्रिकेटमध्ये खेळत , आपल्या फलंदाजी शैलीत बदल केला . यानंतर कसोटी संघातली तिसऱ्या क्रमांकाची जागा ही चेतेश्वर पुजाराच्या नावे कायम करण्यात आली आहे . कोहलीच्या नेतृत्वाखाली खेळतना २३ कसोटी सामन्यांमध्ये पुजाराने २ हजार धावांचा टप्पा ओलांडला आहे . यादरम्यान पुजाराची सरासरी ही तब्बल ६२ . ५१ एवढी राहिलेली आहे . धोनीच्या नेतृत्वाखाली पुजाराने २६ कसोटी खेळल्या आहेत . मात्र धोनीच्या नेतृत्वाखाली पुजाराची सरासरी ही ५० पेक्षाही कमी आहे . २ . रविंद्र जाडेजा – गेल्या काही वर्षांमध्ये रविंद्र जाडेजा हा अष्टपैलू खेळाडू म्हणून समोर आला आहे . कोहलीच्या नेतृत्वाखाली खेळताना रविंद्र जाडेजाने गोलंदादीतही आपली कामगिरी सुधारली आहे . कसोटी क्रिकेटमध्ये गोलंदाज आणि अष्टपैलू खेळाडूंच्या यादीत सध्या पहिल्या क्रमांकावर आहे . कोहलीच्या नेतृत्वाखाली खेळताना जाडेजाने १९ कसोटीत तब्बल १०६ बळी घेतले आहेत . धोनीच्या नेतृत्वाखाली खेळताना जाडेजाने २ वेळा ५ किंवा ५ पेक्षा जास्त बळी घेतले होते . मात्र कोहलीच्या नेतृत्वाखाली खेळताना जाडेजाने ही किमया ७ वेळा केली आहे . १ . लोकेश राहुल – विराट कोहलीसोबत रॉयल चँलेजर्स बेंगलोर संघाकडून खेळल्याचा लोकेश राहुलला फायदा झाला . आयपीएलमध्ये कोहलीचा विश्वास जिंकल्यानंतर लोकेश राहुलला कसोटी संघात जागा मिळाली . ज्यावेळी मुरली विजयला जोडीदार म्हणून शिखर धवनला संधी मिळणार की गौतम गंभीरला अशी चर्चा सुरु असताना , लोकेश राहुलला संधी देण्यात आली . ज्याचा त्याने फायदा उचलत खणखणीत कामगिरी बजावली . त्यामुळे कसोटी संघात आता मुरली विजयसोबत लोकेश राहुल हा सलामीला फलंदाजीसाठी येतो .


शाओमी कंपनीचा स्वस्त आणि मस्त फोन म्हणून ओळख असलेल्या Redmi 6A या स्मार्टफोनचा आज सेल आयोजित करण्यात आला आहे . शाओमीचं अधिकृत संकेतस्थळ www . mi . com वर दुपारी 12 वाजेपासून हा सेल सुरू होत आहे . रिलायन्स जिओच्या युजर्सना या फोनवर २२०० रुपयांची कॅशबॅक ऑफर मिळणार आहे . हे कॅशबॅक रिचार्ज व्हाऊचरच्या स्वरुपात मिळणार आहे . याबरोबरच १०० जीबी ४G जास्तीचा डेटाही मिळणार आहे . याशिवाय ३ महिन्यांसाठी हंगामा म्युझिकचे मोफत सबस्क्रीप्शन मिळणार आहे . याशिवाय आपला जुना फोन देऊन हा फोन खरेदी करण्याची सुविधाही आहे . यामध्ये कोणत्या मॉडेलवर किती डिस्काऊंट मिळेल याची माहिती साईटवर देण्यात आली आहे . विशेष म्हणजे Ixigo travel कडून या फोनवर 3 हजार 500 रुपयांचे कुपन दिले जात आहेत . तसंच , जुना फोन देऊन हा फोन खरेदी करण्याची सुविधाही आहे . यामध्ये कोणत्या मॉडेलवर किती डिस्काऊंट मिळेल याची माहिती संकेतस्थळावर देण्यात आली आहे . Redmi 6A च्या 16 जीबी मेमरी असलेल्या फोनची किंमत 5,999 रुपये आहे , तर 32 जीबी स्टोरेज असलेल्या व्हेरिअंटची किंमत 6,999 रुपये आहे . दोन्ही व्हेरिअंट्समध्ये 2 जीबी रॅम असून मायक्रोएसडी कार्डद्वारे स्टोरेज 256 जीबीपर्यंत वाढवता येईल . आजच्या सेलमध्ये जिओ ग्राहकांना या स्मार्टफोनच्या खरेदीवर 2,200 रुपये कॅशबॅक आणि 100 जीबी जादा डेटा मोफत मिळेल . या स्मार्टफोनमध्ये 5.45 इंच एचडी + ( 720×1440 पिक्सल ) डिस्प्ले आहे . फोनमध्ये मीडियाटेक हीलियो ए22 प्रोसेसर आणि 2 जीबी रॅम आहे . 13 मेगापिक्सल सिंगल रियर कॅमेरा आणि 5 मेगापिक्सल सेल्फी कॅमेरा आहे . कनेक्टिव्हिटीसाठी 4जी VoLTE , ब्लूटूथ 4.2 , वाय - फाय 802.11 बी / जी / एन , जीपीएस / ए - जीपीएस , मायक्रो - यूएसबी आणि 3.5 एमएम हेडफोन जॅक यांसारखे पर्याय आहेत . रेडमी 6ए मध्ये एक्सीलेरोमीटर , एम्बियंट लाइट सेंसर , इलेक्ट्रॉनिक कंपास आणि प्रॉक्सिमिटी सेंसर आहेत . 3000 एमएएच बॅटरी असून रेडमी 6ए ब्लॅक , गोल्ड , रोज गोल्ड आणि ब्लू कलरमध्ये उपलब्ध आहे .


प्रेम , त्याग आणि कर्तव्य सगळ्यात माझा नंबर पहिला आहे म्हणून तर नाळेनी उदरात सांभाळते , लेकरांनो , मी माता , मी महिला आहे ! देशाच्या हरएक जवानाने देशासाठी जीव ओवाळून टाकलाय कुठला क्षण शेवटचा हे ठावे नाही , अशा पुत्र , पिता , भर्तार , बंधूंचा मृत्यू … . . मी आयुष्यभर पाहिला आहे ! आज वंदन करता तुम्ही शिव—शंभूंना , मी दोघांचाही विरह वर्षानुवर्षे साहिला आहे ! उघड्या बोडक्या काटकांचं सैन्य जमवलं , त्या शिव—शंभूंची मी जिजाऊ , महिला आहे ! पोटचा पोर बांधला पाठीवर सुटले भरधाव शत्रूच्या मागावर माझ्यासारख्या झाशीच्या रक्तांवर स्वतंत्र भारत उभा राहिला आहे ! मी थांबले नाही पृथ्वीवर गाजवून मी सोडलं अंतराळ पण हलवून मी कवींचीच नाही तर खरीही कल्पना , मीच विल्यम्स महिला आहे ! मी युद्धात गमावलं कुंकू अन् लाथ मारली बहुराष्ट्रीय नोकरीला सैन्यात झाले दाखल , बंदूक उचलण्यासाठी माझ्याही प्राणांची आहुती घे देशा , मी प्राण तुला वाहिला आहे ! आरक्षणांच्या कुबड्या आत्ता दिल्यात मला मी कधी थांबले होते इतकी युगं ? मीच कुंती , मीच द्रौपदी अन् मीच उत्तरा त्यागाला ना जिच्या सीमा , मी तीच महिला आहे ! – उदय गंगाधर सप्रे ———— - आईच्या मायेचा दर्या असते स्त्री पतीच्या संसारात भार्या असते स्त्री घरच्या प्रगतीची मशाल असते स्त्री विचारांच्या दुनियेत विशाल असते स्त्री सुजाणपण असलेली मूर्ती आहे स्त्री नम्रता व संवेदनशीलतेची पूर्ती आहे स्त्री सकल चराचराची नवसंजीवनी आहे स्त्री त्याग अर्पण करणारी मनस्विनी आहे स्त्री अलौकिक शोधणारी प्रेमिका असते स्त्री अद्वैतत्व जाणणारी देविका असते स्त्री प्रत्येक नाते आपुलकीने बांधत असते स्त्री सासरला गुण्यागोविंदाने नांदत असते स्त्री दोन्ही घराला वरदान ठरते स्त्री यशाच्या प्रवासात योगदान देते स्त्री संस्कृती सौंदर्याची खाण असते स्त्री माहेरच्या मंडळींची प्राण असते स्त्री “प्रतिभा”वंत असते विश्वाच्या नेत्रात स्त्री उम”लता”ना दिसते प्रत्येक क्षेत्रात स्त्री “कल्पनां”च्या सोबत गेली आकाशात स्त्री अंधारलेल्या घराला आणते प्रकाशात स्त्री जिजाऊंच्या प्रेरणेने जागृत झाली स्त्री सावित्रीमुळे शिक्षणात प्रगत झाली स्त्री राणी लक्ष्मीच्या शौर्यातून खंबीर होते स्त्री अहिल्येच्या न्यायप्रविष्ठेतून धीर देते स्त्री – योगेश्वर पी . मिरकुटे , नांदेड


स्मार्टफोन , लॅपटॉप निर्मिती क्षेत्रात वारंवार नवेनवे प्रयोग करत अनेक वैशिष्ट्यपूर्ण फिचर्स आणणाऱ्या अॅपलबाबत कायमच जगभरातील तंत्रप्रेमींना उत्सुकता असते . अॅपल कंपनी कायमच नव्या फिचर्सवर काम करत असते . अॅपलकडून आणले जाणारे अनेक फिचर्स अतिशय नावीण्यपूर्ण असतात . अशाच काही नव्या फिचर्स असलेल्या उत्पादनांची घोषणा अॅपलकडून करण्यात आली आहे . अॅपलचा सर्वात मोठा डेव्हलपर कार्यक्रम डब्ल्यूडब्ल्यूडीसी २०१७ कॅलिफोर्नियामध्ये संपन्न झाला . यामध्ये अॅपलचे मुख्य कार्यकारी अधिकारी टिम कूक यांच्यासोबतच कंपनीचे अनेक वरिष्ठ अधिकारी उपस्थित होते . यावेळी आयफोन , मॅकबुक , अॅपल टीव्ही , अॅपल वॉच यांच्यासोबतच अनेक वैशिष्ट्यपूर्ण उत्पादनांची घोषणा करण्यात आली . आयओएस ११ अॅपलने नवीन ऑपरेटिंग सिस्टिम iOS 11 आणण्याची घोषणा केली आहे . यामध्ये अॅप ड्रॉर नावाचे फिचर देण्यात येणार आहे . यामुळे वापरकर्त्यांना अॅप्स वेगाने वापरता येतील . यासोबतच हे फिचर iCloud सोबत इंटिग्रेट करता येईल . यासोबत सीरी प्लॅटफॉर्मवर नवीन व्हिजुअल इंटरफेस जोडण्यात आले आहे . यामध्ये भाषांतरासाठी नवे फिचर देण्यात आले आहे . आयपॅड प्रो अॅपलने १० . ५ इंचाच्या डिस्प्लेसह iPad Pro लॉन्च केला आहे . नव्या iPad Pro चा डिस्प्ले आधीच्या तुलनेत जास्त चांगला आहे . यामध्ये ६०० निट्स ब्राईटनेस आणि हाय डेफिनेशन व्हिडिओ प्लेबॅकची सुविधा देण्यात आली आहे . iPad Pro मध्ये अॅपल पेन्सिलचा वापरदेखील करता येणार आहे . यामध्ये A10X Fusion CPU सोबत GPU देखील देण्यात आला आहे . मागील CPU च्या तुलनेत याची क्षमता ४० टक्क्यांनी जास्त आहे . नव्या iPad Pro ची बॅटरी क्षमता १० तास असणार आहे . यामध्ये १२ मेगापिक्सल कॅमेरा असेल . या कॅमेऱ्याच्या माध्यमातून ४ के रेजोल्युशन व्हिडिओ रेकॉर्ड करता येणार आहे . iPad Pro चा फ्रंट कॅमेरा ७ मेगापिक्सलचा असणार आहे . iPad Pro च्या दोन्ही मॉडेल्समध्ये ( १० . ५ इंच आणि १२ . ९ इंच ) ६४ जीबीची स्टोरेज क्षमता आहे . १० . ५ इंच डिस्प्ले असलेल्या मॉडेलची किंमत ६४९ डॉलर म्हणजेच जवळपास ४२ हजार रुपये , तर १२ . ९ इंच डिस्प्ले असलेल्या मॉडेलची किंमत ७९९ डॉलर म्हणजेच जवळपास ५१ हजार रुपये असणार आहे . आयमॅक अॅपलकडून iMac लॉन्च करण्यात येणार असल्याची घोषणा करण्यात आली . नवा iMac २७ इंचाचा असणार आहे . यासोबतच iMac मध्ये ५ के रेटिना असेल . यामध्ये ८ जीबी VRAM असणार आहे . नव्या iMac चा डिस्प्ले आधीच्या तुलनेत जास्त चांगला असून वाढवण्यात आलेली मेमरी आणि वेगवान प्रोसेसर महत्त्वाचे वैशिष्ट्य आहे . २१ . ५ इंच डिस्प्ले असलेल्या iMac ची किंमत १०९९ डॉलर म्हणजेच जवळपास ७० हजार ७०० रुपये , २७ इंच डिस्प्ले असलेल्या iMac ची किंमत १ , ७९९ डॉलर म्हणजेच जवळपास १ लाख १६ हजार रुपये असणार आहे . अॅपलच्या सात लॅपटॉपमध्ये आता ‘केबी प्रोसेसर्स’ असणार आहे . आयमॅक प्रो नवा iMac Pro मध्ये १८ कोअर जियॉन प्रोसेसर असणार आहे . आतापर्यंतच्या सर्व iMac च्या तुलनेत हा प्रोसेसर सर्वाधिक वेगवान असणार आहे . यामध्ये १६ जीबी VRAM असणार आहे . यामध्ये ४ टेराबाईट मेमरी क्षमता असणार आहे . iMac Pro यंदाच्या डिसेंबरमध्ये बाजारात येईल . iMac Pro ची किंमत ४ हजार ९९९ डॉलर , म्हणजेच ३ लाख २१ हजार रुपये असणार आहे .


बांगलादेशात पार पडलेल्या आशिया चषकात विजय मिळवल्यानंतर हॉ़की इंडियाने आगामी स्पर्धांसाठी आतापासून कंबर कसायला सुरुवात केली आहे . भुवनेश्वरमध्ये होणाऱ्या वर्ल्ड हॉकीलीग फायनल स्पर्धेसाठी हॉकी इंडियाने ३५ खेळाडूंच्या नावाची घोषणा केली आहे . हे सर्व खेळाडू ‘साई’च्या बंगळुरु येथील सराव शिबीरात आपला सहभाग नोंदवणार आहेत . १ डिसेंबरपासून वर्ल्ड हॉकीलीग स्पर्धेला सुरुवात होणार आहे . आशिया चषक विजेत्या संघातील खेळाडू आणि ऑस्ट्रेलिया दौऱ्यावर गेलेल्या युवा संघातील खेळाडूंची या शिबीरात निवड करण्यात आलेली आहे . भारतीय संघासाठी सकारात्मक बाब म्हणजे , अनुभवी गोलकिपर पी . आर . श्रीजेशचंही या शिबीरात पुनरागमन झालंय . याव्यतिरीक्त ड्रॅगफ्लिकर रुपिंदरपाल सिंह , फुलबॅक बिरेंद्र लाक्रा , कोठाजीत सिंह यांनाही या शिबीरात जागा मिळाली आहे . असा असेल सराव शिबीरासाठी निवड झालेला भारतीय संघ – गोलकिपर – आकाश चिकटे , पी . आर . श्रीजेश , विकास दहीया , सुरज करकेरा बचावपटू – दिप्सन तिर्की , प्रदीप मोर , बिरेंद्र लाक्रा , कोठाजीत सिंह , सुरेंद्र कुमार , रुपिंदरपाल सिंह , हरमनप्रीत सिंह , जसजीत सिंह कुल्लर , गुरिंदर सिंह , अमित रोहीदास , वरुण कुमार मधली फळी – चिंगलेनसाना सिंह , एस . के . उथप्पा , सुमीत , सतबीर सिंह , सरदार सिंह , मनप्रीत सिंह , हरजीत सिंह , निलकांत शर्मा , मनप्रीत ( ज्युनिअर ) , सिमरनजीत सिंह आघाडीची फळी – रमणदीप सिंह , एस . व्ही . सुनील , तलविंदर सिंह , मनदीप सिंह , अफ्फान युसूफ , निकीन थिमय्या , गुरजंत सिंह , आकाशदीप सिंह , ललित उपाध्याय , अरमान कुरेशी


कोणतीही नवी कंपनी जाॅईन केल्यावर प्रोफेशनल्ससमोर पहिला मोठा प्रश्न असतो तो तिथल्या कर्मचाऱ्यांमध्ये मिक्स होण्याचा . प्रोफेशनल पातळीवर आपण स्वतःला सिध्द केलेलं असतंच . म्हणूनच आपण त्या कंपनीचे सिलेक्ट झालेले असतो . आपल्या करिअरनुसार आपापल्या क्षेत्रात काम करण्याची एक शैली ठरलेली असते पण एकाच क्षेत्रात असणाऱ्या वेगवेगळ्या कंपन्यांमध्येही काम करण्याचं वेगवेगळं ‘कल्चर’ असू शकतं . ते ‘कल्चर’ समाजावून सांगण्यासाठी कोणी पुढे येईलच असं नाही . आणि अनेकदा त्या कंपनीतली ती कार्यसंस्कृती अलिखित असते आणि ती त्या कंपनीत काम केल्यानंतरच लक्षात येते . पण नव्या ठिकाणी काम करायला सुरूवात केल्यावर उपयोगाला येतील अशा काही टिप्सः १ . निरीक्षण करा एखाद्या कंपनीत आपण नवखे असतो . त्यातले काहीजण आधीपासून आधीपासून आपल्या ओळखीचे असतीलही . पण त्यांच्यासोबत काम करताना हे पर्सनल नातं लक्षात ठेवून चालत नाही . एक प्रोफेशनल वातावरण ठेवणं आवश्यक असतं . कंपनीमधलं कल्चर समजून घेण्याची पहिली पायरी म्हणजे त्या कल्चरचं निरीक्षण करणं . त्या कंपनीमध्ये काम करण्याची पध्दत कशी आहे ? तिथे इनफाॅर्मल होण्याची पध्दत कशी आहे ? याचं थोडं निरीक्षण करा . २ . सीनिअर्सची कामाची पध्दत अभ्यासा काम करायचे काही आखून दिलेले ठोकताळे नसतात . आपण जर एका कंपनीत नवे आलेले असू तर आपल्या कामाच्या नव्या पध्दतींनी आपण निश्चितच त्या कंपनीमध्ये वेगळं योगदान देऊ शकतो पण त्या कंपनीमधल्या सीनिअर्सची किंवा त्या कंपनीत यशस्वी ठरलेल्या कर्मचाऱ्यांची कामाची पध्दत पाहणं हासुध्दा एक महत्त्वाचा भाग ठरतो . यावरून त्या कंपनीचे किंवा अगदी तुमच्या टीमचे काय गोल्स आहेत हे लक्षात येतं . आणि त्यानुसार गरज असेल तर आपल्या कामाच्या पध्दतीत बदल करत त्या कंपनीत स्वतःला सामावणं सोपं जातं . उदाहरणार्थ एखाद्या सेल्सच्या कंपनीमध्ये पटापट निर्णय घेता येणं , चांगलं संवादकौशल्य असणं हे गुण महत्त्वाचे असू शकतात तर रिसर्चशी संबंधित एखाद्या जाॅबमध्ये अनेक तास एकाग्रपणे काम करता येणं हे महत्त्वाचं स्किल असू शकतं . ३ . नवं काय करू शकाल याचा विचार करा तुम्हाला नोकरीच देतानाच तुमच्याकडून काय अपेक्षा आहेत हे तुम्हाला स्पष्ट केलेलं असतं . या तुमच्या जबाबदाऱ्या पार पाडत असताना वर दिल्याप्रमाणे त्या कंपनीचं वर्क कल्चर लक्षात आलं की त्या अनुषंगाने आपण नवं काय करू शकतो , कुठलं योगदान देऊ शकतो याचा विचार करा . अर्थात तुमच्यावरच्या रोजच्या जबाबदाऱ्या पार पा़डतच तुम्ही या नव्या गोष्टींविषयी विचार करू शकता . आणि हे सगळं करत असतानाच सगळ्यांशी मनमोकळेपणाने वागा . लांबट चेहऱ्याचे , सदा रडे कलीग्स कोणालाही आवडत नाहीत . त्यामुळे स्वच्छ मनाने , स्पष्ट डोक्याने , अति भावनिक होणं टाळत तुमच्या नव्या जाॅबमध्ये आणि प्रोफेशनल लाईफमध्ये आत्मविश्वासाने पुढे जा . आॅल द बेस्ट !


धारदार आक्रमणाच्या जोरावर न्यूझीलंडने भारताविरुद्धच्या महिलांच्या हॉकी कसोटी मालिकेतील दुसऱ्या सामन्यात ८ - २ असा दणदणीत विजय नोंदविला . पाच सामन्यांच्या या मालिकेतील पहिल्या सामन्यात न्यूझीलंडने ४ - १ असा विजय मिळविला होता . एकतर्फी झालेल्या या लढतीत सामन्याच्या तिसऱ्याच मिनिटाला समंथा हॅरिसन हिने न्यूझीलंडचे खाते उघडले . सहाव्या मिनिटाला भारतास बरोबरी करण्याची संधी मिळाली होती . मात्र राणी हिने मारलेला चेंडू गोलपोस्टच्या बाहेर गेला . १२ व्या मिनिटाला भारताच्या अनुपा बार्ला हिने मारलेला चेंडू न्यूझीलंडची गोलरक्षक ग्रेस ओ हॅन्लोन हिने शिताफीने अडविला . सामन्याच्या २१ व्या मिनिटाला स्टेसी मिचेलसन हिने न्यूझीलंडला २ - ० अशी आघाडी मिळवून दिली . २४ व्या मिनिटाला मिळालेल्या पेनल्टी कॉर्नरचा लाभ भारताला घेता आला नाही . पुन्हा स्टेसी हिने ३० व्या मिनिटाला आणखी एक गोल करीत न्यूझीलंडची बाजू भक्कम केली . भारताला पहिला गोल करण्यात ४० व्या मिनिटाला यश मिळाले . लिलिमा मिंझ हिने पेनल्टी कॉर्नरचा उपयोग करीत संघाचे खाते उघडले . पाठोपाठ दोन मिनिटांनी स्टेसी हिने गोल करीत हॅटट्रिक नोंदविली आणि संघास ४ - १ अशी आघाडी मिळवून दिली . सामन्याच्या ४९ व्या मिनिटाला बार्ला हिने भारताचा दुसरा गोल नोंदवित सामन्यातील रंगत वाढविली . मात्र त्यानंतर न्यूझीलंडच्या खेळाडूंनी सातत्याने वेगवान चाली करीत भारताच्या बचाव फळीतील मर्यादा स्पष्ट केल्या . पिअर्स कर्स्टन ( ५२ वे मिनिट ) , दोएर मेडिसन ( ५६ वे मिनिट ) , समंथा हॅरिसन ( ५७ वे मिनिट ) व स्टीफनी दिकिन्स ( ६० वे मिनिट ) यांनी गोल करीत न्यूझीलंडला शानदार विजय मिळवून दिला .


संघाच्या कामगिरीत कर्णधाराची भूमिका किती महत्त्वाची हे यंदाच्या आयपीएल मोसमात पुन्हा एकदा दिसून आले . गुणतक्त्यात आघाडीवर असणाऱ्या संघांच्या यशात त्यांच्या कर्णधाराचा मोठा वाटा आहे . ते आपल्या सहकाऱ्यांना बरोबर घेऊन जात आहेत . त्याच्या विरुद्ध गोष्ट तळातील संघांची आहे . त्या संघांचे कर्णधारच आपला खेळ उंचावू शकलेले नाहीत . पर्यायाने त्याचा परिणाम सांघिक कामगिरीवर झाला . केवळ कर्णधाराच्या जोरावर संघाची आगेकूच कशी सुरू राहते हे पहायचे असेल , तर सनरायझर्स हैदराबाद संघ आणि त्यांचा कर्णधार केन विल्यम्सन हे उत्तम उदाहरण आहे . तो नुसताच धावा करत नाही , तर मैदानावरील त्यांचा शांत वावर हादेखील खूप काही सांगून जातो . बंगळूर - विरुद्धच्या सामन्यात कोहलीचा झेल त्याच्या हातून सुटल्यानंतर त्याने निराशा जरूर व्यक्त केली . पण , ती तेवढ्यापुरतीच होती . लगेच त्याने क्षेत्ररचनेत बदल केला . कोहली झोकात खेळत असताना युसूफ पठाणने त्याचा अप्रतिम झेल घेत सामन्याचे चित्रच बदलून टाकले . अन्य संघांपेक्षा फलंदाजीचे अनेक चांगले पर्याय उपलब्ध असूनही बंगळूर संघ आव्हानाचा पाठलाग करताना कायम गडबडला आहे . प्रथम फलंदाजी करण्यापेक्षा आव्हानाचा पाठलाग करताना आवश्यक धावांची गती किती महत्त्वाची असते हे या सामन्यावरून पटते . कोहली धोनीसारखे नेतृत्व देऊ शकत नाही आणि डग आउटमध्ये शास्त्री आणि बांगर यांची गैरहजेरी त्याला मदत करायला नाहीत हे वारंवार दिसून येत आहे . रविचंद्रन अश्विन यानेदेखील उत्तम गोलंदाजाबरोबर कर्णधाराची जबाबदारीही समर्थपणे पार पाडली आहे . मुळात अश्विन एक विचार करणारा क्रिकेटपटू आहे . आयपीएलमध्ये मिळालेल्या या जबाबदारीमुळे तो प्रत्येक सामन्यातून प्रगल्भ होत आहे . यावर्षी रोहित खेळला , तरच मुंबईची कामगिरी चांगली झाल्याचे दिसून आले आहे . त्याच्या नेतृत्वापेक्षा मुंबईला त्याच्या धावांची अधिक गरज आहे . आता कोलकता संघाविरुद्ध त्यांनी बाजी मारली , तर त्यांना पुनरागमनाची खऱ्या अर्थाने संधी आहे असे मानता येईल . कोलकता संघालाही दिनेश कार्तिकने चांगले नेतृत्व दिले आहे .


मुंबई : ' इंडियन प्रीमिअर लीग ' च्या पहिल्या 13 सामन्यांनंतर गतविजेते मुंबई इंडियन्स अजूनही गुणांचा भोपळा फोडू शकलेले नाहीत . यामुळे आज ( मंगळवार ) होणाऱ्या रॉयल चॅलेंजर्स बंगळूरविरुद्धच्या सामन्यामध्ये घरच्या मैदानावर विजय मिळवून खाते उघडण्यास रोहित शर्माचा संघ उत्सुक आहे . गतविजेते मुंबई इंडियन्स गुणतक्त्यात सध्या तळाशी आहेत . त्यांना पहिले तीनही सामने गमवावे लागले आहेत . चारपैकी एक सामना जिंकून गौतम गंभीरचा दिल्ली डेअरडेव्हिल्सचा संघ शेवटून दुसऱ्या स्थानावर आहे . स्पर्धेला सुरवात होण्यापूर्वीच कर्णधार डेव्हिड वॉर्नरला गमवावे लागले असले , तरीही सनरायझर्स हैदराबादच्या संघाने यंदाचे पहिले तीनही सामने जिंकत गुणतक्त्यात आघाडी घेतली आहे . दोन वर्षांच्या बंदीनंतर पुनरागमन करणाऱ्या चेन्नई सुपर किंग्ज आणि राजस्थान रॉयल्स या दोन्ही संघांनी आतापर्यंत दोन विजय आणि एक पराभव अशी कामगिरी केली आहे . स्पर्धेतील पहिल्या 13 सामन्यांनंतरचा गुणतक्ता


शिओमी कंपनीच्या रेडमी नोट ४ या मोबाईलची मागच्या काही महिन्यात मोठ्या प्रमाणावर विक्री झाली आहे . केवळ ऑनलाईन उपलब्ध असलेल्या या फोनला त्याच्या आकर्षक फिचर्समुळे मोठी पसंती मिळत असल्याचे चित्र आहे . सुरुवातीला या फोनची किंमत १३ हजारच्या आसपास होती मात्र कमी होत होत आता ही किंमत जवळपास १० हजारांपर्यत आली आहे . त्यामुळे ग्राहकांसाठी ही अतिशय आनंदाची बाब आहे . ३ जीबी रॅम आणि ३२ जीबी मेमरी असलेला रेडमी नोट ४ आता १० , ९९९ रूपयांना उपलब्ध आहे . तर त्यावर १००० रूपयांची सूट देण्यात आल्याने तो ९९९९ रूपयांना मिळणार आहे . कंपनीने आपल्या ट्विटर अकाऊंटवरुन फोनची किंमत कमी झाल्याची माहिती दिली . याबरोबरच ४ जीबी रॅम आणि ६४ जीबी मेमरी असणारा रेडमी नोट ४ हा फोन १२ , ९९९ रूपयांऐवजी ११ , ९९९ रूपयांमध्ये उपलब्ध होणार आहे . रेडमी मधील इन्फ्रारेड रिमोट फंक्शनशी सलग्न होणारे अनेक टीव्ही , सेट टॉप बॉक्स , एअर कंडीशन्स , स्पीकर या फोनने ऑपरेट करता येतात . आयआर सेन्सर आणि मी रिमोट अॅप अनेक घरातील अप्लायंसला सपोर्ट करतात . याशिवाय फोनची बॅटरी अतिशय चांगली असून , कॅमेरा आणि इतर फिचर्सही चांगले असल्याने ग्राहकांची याला पसंती असल्याचे दिसते . याबरोबरच रेडमी ४ ए हा फोनही सध्या तरुणांमध्ये बराच प्रसिद्ध आहे . त्यामुळे तुम्ही मोबाईल घ्यायचा विचार करत असाल तर शिओमीच्या या पर्यायांचा आवर्जून विचार करा .


सोशल मीडियावर सर्वाधिक सक्रिय असणाऱ्यांमध्ये हिंदी चित्रपटसृष्टीतील ज्येष्ठ अभिनेते ऋषी कपूर याचे नाव अग्रक्रमाने घेतले जाते . अनेकवेळा ते ट्विटच्या माध्यमातून आपले विचार खुलेपणाने मांडतात . अनेकवेळा त्यामुळे वादाचेही प्रसंग निर्माण झाले आहेत . आता एका ट्विटमुळे ते पुन्हा एकदा चर्चेत आले आहेत . यावेळी त्यांनी आयपीएलवर आपले मत मांडले आहे . आयपीएलच्या लिलावात महिला क्रिकेटपटूंचा समावेश का नाही ? असा सवाल उपस्थित करत लिंगभेद नसावा , अंतिम ११ खेळाडूंत सर्व देशातील मिश्र खेळाडू असले पाहिजे , असे ट्विट त्यांनी केले आहे . आयपीएलच्या ११ व्या हंगामासाठी शनिवार आणि रविवारी असे दोन दिवस लिलाव प्रक्रिया सुरू आहे . यादरम्यान अनेक दिग्गज क्रिकेटपटूंना कोणी खरेदीच केले नाही . तर अनेक नवोदितांना कोट्यवधींची लॉटरी लागल्याचे दिसून आले . या पार्श्वभूमीवर ऋषी कपूर यांनी आपल्या यापूर्वीच्या ट्विट करण्याच्या पद्धतीनुसार नवा विचार मांडून चर्चेला सुरूवात केली आहे . आयपीएल एक विचार आहे . लिलावात महिला क्रिकेटपटू का नाहीत . लिंगभेद केला जाऊ नये . अंतिम ११ मध्ये क्रिकेट खेळणाऱ्या देशातील संमिश्र खेळाडू हवेत , अशा आशयाचे ट्विट त्यांनी केले आहे . दरम्यान , काही दिवसांपूर्वी ऋषी कपूर यांनी पद्मावत चित्रपटाला करणी सेनेकडून होत असलेल्या विरोधावर ट्विट केले होते . जर करणी सेनेने पद्मावत चित्रपट रिलीज करण्यापासून रोखला तर ते जोहर करतील , अशा आशयाचे विनोदी ट्विट केले होते . त्यांनी या ट्विटबरोबर रणवीर आणि करण जोहर यांचे छायाचित्र जोडले होते . नंतर ऋषी कपूरने हे ट्विट डिलीट केले होते . पण तोपर्यंत हे ट्विट खूप व्हायरल झाले होते . या ट्विटचे स्क्रीन शॉट आता व्हायरल झाले आहे .


अपुरी झोप झाल्यास व्यक्तीची चेहरे ओळखण्याची क्षमता कमी होते असे एका अभ्यासात दिसून आले आहे . ऑस्ट्रेलियातील न्यू साऊथ वेल्स विद्यापीठ आणि ब्रिटनमधील ग्लास्गो विद्यापीठातील शास्त्रज्ञांनी या संदर्भात नवे संशोधन केले आहे . त्याचे निष्कर्ष रॉयल सोसायटी ओपन सायन्स नावाच्या नियतकालिकात प्रसिद्ध झाले आहेत . दैनंदिन जीवनातील किंवा कामाचा तणाव , रात्रपाळीत काम करणे , आजारपण अशा अनेक कारणांमुळे रात्री पुरेशी झोप मिळत नाही . त्याच्या परिणामांचा सामान्यपणे फारसा गंभीर विचार केला जात नाही ; पण त्याचे गंभीर परिणाम होत असल्याचे या संशोधनातून दिसून आले आहे . आजवर स्मृती कमी झाल्याने माणसे ओळखण्याची क्षमता कमी होते हे दिसून आले होते ; पण अपुऱ्या झोपेमुळेही हा परिणाम होतो हे लक्षात आले नव्हते . ते या अभ्यासात स्पष्ट झाले . शास्त्रज्ञांनी या अभ्यासात सहभागी झालेल्या आणि कमी झोप झालेल्या व्यक्तींना संगणकाच्या स्क्रीनवर एकाच व्यक्तीची किंवा भिन्न व्यक्तींची छायाचित्रे दाखवली . झोप अपुरी झालेल्या व्यक्ती हे अत्यंत साधे वाटणारे कामही नीट करू शकल्या नाहीत . मात्र त्यामुळे त्यांच्या आत्मविश्वासात कुठेही कमतरता आलेली नव्हती . त्यांनी चुकीची उत्तरेही त्याच आत्मविश्वासाने ठासून सांगितली . ही बाब शास्त्रज्ञांना धोक्याची वाटते . पोलीस , पासपोर्ट कार्यालयातील अधिकारी , सुरक्षा दलांमधील व्यक्ती , विमानतळांच्या कस्टम आणि इमिग्रेशन विभागातील अधिकारी यांच्याबाबतीत या चुका गंभीर ठरू शकतात . त्याहीपेक्षा चूक होऊनही ती मान्य करता दामटून रेटण्याची वृत्ती घातक ठरू शकते . त्यामुळे या संशोधनाचे महत्त्व अधिक असल्याचे या अभ्यासाचे प्रवर्तक डेव्हिड व्हाइट आणि लुईस बीटी यांनी सांगितले . ( टीप : ‘ आरोग्यवार्ता ’ मधील बातम्या या जगभरातील संशोधकांनी केलेल्या वैद्यकीय संशोधनावर आधारित असतात . त्यामुळे त्यातील मतांशी ‘ लोकसत्ता ’ चा संबंध नाही . कोणताही वैद्यकीय उपचार करण्यापूर्वी आरोग्यतज्ज्ञांशी व डॉक्टरांशी सल्लामसलत करणे आवश्यक आहे . )


मुंबईत काल दिवसभर पडत असलेल्या पावसाने आता काही वेळासाठी का होईना विश्रांती घेतलेली आहे . मात्र काल दिवसभर पावसाने मुंबईला झोडपून काढलं . या पावसामुळे एरवी घड्याळ्याच्या काट्यावर धावणारी मुंबई ठप्प झाली होती . सर्वसामान्य मुंबईकरांप्रमाणे प्रो - कबड्डीच्या खेळाडूंनाही या पावसाचा काल चांगलाच फटका बसला . सुरुवातीला मुंबईत पावसाचा रागरंग पाहुनही आयोजकांनी सामने खेळवण्याचा निर्णय घेतला . मात्र चारही संघ सामन्याच्या वेळी न पोहचू शकल्यामुळे अखेर कालच्या दिवसाचा खेळ रद्द करण्यात आला . बंगळुरु बुल्स संघाच्या संघालाही या सततच्या पावसाचा सामना करावा लागला . ८ वाजताच्या सामन्यासाठी ४ वाजता आपल्या हॉटेलवरुन निघालेल्या बंगळुरुचा संघ वेळेत मैदानात पोहचू शकला नाही . मुंबईच्या पावसाने काल बंगळुरुच्या संघाचे मैदानात पोहचण्याची मनसुबे पूर्ण होऊ दिले नाहीत . अखेर पावसाचा जोर पाहता आयोजकांनी सामने रद्द करण्याचे निर्णय घेतला आणि बंगळुरुच्या संघाने पुन्हा हॉटेलवर परतण्याचा निर्णय घेतला . मात्र त्यांचा परतीचा रस्ताही सोपा नव्हता . परतीच्या रस्त्यावर बंगळुरुच्या संघाला पुन्हा वाहतुककोंडीचा सामना करावा लागला . यावर रस्ता काढण्यासाठी काही खेळाडूंनी बसच्या टपावर जाऊन चालकाला रस्ता दाखवण्याचा प्रयत्न केला . अखेर प्रशिक्षक रणधिर सिंह आणि खेळाडूंनी रस्त्यावर उतरत पायी हॉटेल गाठणं पसंत केलं . तब्बल अडीच तास पायपीट केल्यानंतर बंगळुरु बुल्सचा संघ आपल्या हॉटेलवर पोहचला . या पर्वात बंगळुरुच्या संघाचा पुढचा सामना आता कोलकाता शहरात होणार आहे . त्यामुळे मुंबई शहरात केलेली पायपीट बंगळुरुला पुढच्या सामन्यांमध्ये कामी येते का हे पहावं लागणार आहे .


आपली त्वचा मुख्यतः चेहरा तजेलदार आणि तुकतुकीत असावा असे तमात महिला वर्गाला वाटत असते . मात्र कधी शारीरिक तक्रारींमुळे तर कधी स्वतःकडे लक्ष द्यायला वेळ न झाल्याने चेहऱ्यावरचे तेज हरवून जाते . मग काही जणी घरगुती उपायांनी तर काही जणी बाजारातील महागडी सौंदर्य प्रसाधने वापरुन त्वचा चांगली कशी दिसेल याचा प्रयत्न करतात . मात्र या प्रसाधनांमध्ये असणाऱ्या रसायनांमुळे त्वचा आणखी खराब होते . आपले दिसणे हे जसे प्रदूषणासारख्या बाह्य गोष्टींवर अवलंबून असते त्याचप्रमाणे ते आपण काय खातो यावरही असते . त्यामुळे त्वचेचा पोत सुधारायचा असेल तर काही पदार्थांचा आहारात समावेश करणे अत्यावश्यक आहे . कोणते आहेत हे पदार्थ पाहूयात १ . ऑलिव्ह ऑईल – ऑलिव्ह ऑईल हे त्वचा , केस आणि एकूणच आरोग्यासाठी अतिशय चांगले असते , त्यामुळे आहारात ऑलिव्ह ऑईलचा समावेश करावा . ऑलिव्ह ऑईलमध्ये अॅंटीऑक्सिडंटस जास्त प्रमाणात असल्याने शरीरातील पेशींची क्रिया चांगली होते . त्यामुळे तुमचे वय वाढले तरीही तुमच्या चेहऱ्यावरुन ते सहज दिसून येत नाही . २ . ओटस – हे अतिशय सर्वोत्तम अन्न आहे . ओटसमध्ये नैसर्गिक साखर आणि कार्बोहायड्रेटस असल्याने त्याचा शरीराला अतिशय चांगला उपयोग होतो . ओटसमध्ये प्रथिनांचे प्रमाणही चांगले असते , याशिवाय ओटसमुळे वजन नियंत्रणात राहण्यासही मदत होते . ३ . टोमॅटो – टोमॅटोचा आहारात समावेश केल्यास त्वचेचे सूर्याच्या अतिनिल किरणांपासून संरक्षण होते . चेहऱ्याची त्वचा उजळ करायची असल्यास त्याच्या आहारातील समावेशाबरोबरच चेहऱ्याला टोमॅटो लावल्यास त्याचा फायदा होतो . टोमॅटोमध्ये अँटीऑक्सिडंटस असल्याने तसेच त्यात असणाऱ्या लायकोपीन या घटकामुळे त्वचा तजेलदार दिसण्यास मदत होते . ४ . ग्रीन टी – ग्रीनटीमधील अनेक घटक आरोग्य आणि त्वचेसाठी फायदेशीर असतात . त्वचेला आवश्यक असणारी पोषक तत्वे आणि ऑक्सिजन ग्रीन टी मधून मिळतो , रक्ताचे वहन चांगल्यापद्धतीने होण्यासाठीही याचा उपयोग होतो . त्यामुळे त्वचा नैसर्गिकपणे उजळण्यास मदत होते . ५ . आक्रोड – सुकामेवा आरोग्यासाठी कायमच चागंला असतो . मात्र धावपळीत आपण हे खायला विसरतो . विशेषतः शाकाहारी असणाऱ्यांसाठी तर आक्रोड अतिशय पोषक आहे . ओमेगा ३ फॅटी अॅसिड आणि प्रथिनांसाठी दररोज आक्रोड खाणे अतिशय महत्त्वाचे आहे . अॅलर्जीसारख्या त्वचेच्या तक्रारी कमी होण्यासाठीही याचा फायदा होतो . ६ . पाणी – शरीराच्या अनेक अडचणी या जास्तीत जास्त पाणी प्यायल्याने कमी होतात . मात्र हल्ली कामाचा ताण आणि दिवसातील जास्त काळ घराबाहेर असण्यामुळे पाणी कमी प्यायले जाते . त्यामुळे शरीर म्हणावे तितके शुद्ध होत नाही . रक्ताभिसरण , पोटाच्या सर्व क्रिया आणि एकूणच शरीराचा कारभार सुरळीत चालण्यासाठी शरीलाला जास्तीत जास्त पाण्याची आवश्यकता असते . त्यामुळे योग्य प्रमाणात पाणी पिणे अतिशय आवश्यक आहे . मानसी जैन


सर्वसाधारणपणे आपल्या रोजच्या जेवणात दह्याचा समावेश असतो . परंतु , अनेकवेळा आपल्याकडून दह्याकडे दुर्लक्ष केले जाते . दह्याचे फायदे जाणून घेतल्यावर नक्कीच तुम्ही दह्याला दुर्लक्षित करणार नाही . १ . पचनास मदतकारक – तुमची पचनशक्ती दह्यातील न्यूट्रियंट्स सहजपणे शोषून घेते . त्याचबरोबर तुम्ही खालेल्या इतर अन्नघटकांमधील न्यूट्रियंट्स शोषून घेण्यात दही मदत करते . ज्यायोगे जेवणाचे सहज पचन होण्यास मदत होते . दह्याच्या सेवनाने उदरात निर्माण होणारी दाहकता कमी होण्यास मदत होते . अशी दाहकता अती तिखट भोजनामुळे निर्माण होते . २ . निरोगी हृदय – हल्लीच्या तणावपूर्ण जीवनशैलीत हृदयविकाराची समस्या सर्वसाधारण झाली असताना , या समस्येस दूर ठेवण्यासाठी दही गुणकारी ठरते . उच्च रक्तदाबाचा धोका दह्यामुळे कमी होण्यास मदत होते . त्याचबरोबर कॉलेस्ट्रॉलची मात्रा कमी ठेवण्यास दह्याचे सेवन उपयुक्त ठरते . ३ . दूध नापसंत असणाऱ्यांसाठी दही चांगला पर्याय – ज्यांना दूध पिणे आवडत नाही , त्यांना दही चांगला आणि आरोग्यवर्धक पर्याय ठरू शकतो . दह्यामुळे शरिरातील न्युट्रिशनमध्ये वाढ होण्यास मदत होते , जे काम दूधदेखील करते . ४ . दह्यामुळे प्रतिकारशक्तीत वाढ – दह्यात असलेले उत्तम प्रतिचे बॅक्टेरिया रोगांशी लढण्याची शक्ती वाढवितात . स्त्रियांमध्ये आढळणाऱ्या वजायनल यीस्ट इन्फेक्शनपासून देखील बचाव करण्यास मदत करतात . ५ . त्वचेसाठी गुणकारी – दह्यात व्हिटामिन ई आणि झिंक असल्याने याचा वापर घरगुती फेस पॅकच्या स्वरुपात त्वचेवर करता येऊ शकतो . ६ . डँड्रफ – दह्यात लॅक्टिक अॅसिड असल्याने दह्यातील अँटी फंगल विशेषत्वे डँड्रफवर मात करण्यास मदत करतात . ७ . वजन कमी करणे – सर्वात महत्वाचा फायदा . हल्ली अनेकजण वाढत्या वजनाच्या त्रासाने ग्रासलेले असतात . दह्यातील कॅल्शिअम शरिरातील कोर्टिसोलची मात्रा वाढू देत नाही . शरिरातील कोर्टिसोल हार्मोनल इंबॅलन्स , जाडेपणा आणि कॉलेस्ट्रॉलच्या वाढीचे कारण आहे .


प्रेम ही एका अशी भावना आहे , ज्याची चाहूल लागताच अशा काही गोष्टी करण्यासाठी आपण पुढे सरतावतो ज्या कधी केल्याही नसतील . मुळात प्रेमाच्या वाटेवर चालणाऱ्यांचा अनेकांनाच हेवा वाटतो . कारण , कोणाचीतरी साथ असणं आणि आपल्या सोबत सतत कोणीतरी उभं असणं ही अनुभूतीच आयुष्यात बऱ्याच गोष्टी आणि हा प्रवास सुकर करुन जाते . बी - टाऊनमधील एक अभिनेत्रीसुद्धा सध्या अशाच एका प्रवासावर निघाली आहे . ती अभिनेत्री म्हणजे सोनम कपूर . ‘फॅशनिस्टा’ म्हणून ओळखल्या जाणाऱ्या सोनम कपूर आणि तिचा मित्र आनंद अहूजा यांच्या नात्याविषयी गेल्या वर्षभरापासून बऱ्याच चर्चा रंगल्या होत्या . या प्रेमप्रकरणांच्या चर्चांवर आता खुद्द सोनमनेच शिक्कामोर्तब केलं आहे . व्हॅलेंटाइन डेच्या निमित्ताने सर्वजण आपल्या जवळच्या व्यक्तीसाठी काही संदेश किंवा काहीतरी वेगळं करत प्रेम व्यक्त करत होते , तेव्हा सोनमने सोशल मीडियावर एक सुरेख फोटो पोस्ट करत तिच्या आयुष्यातील खास व्यक्तीला या दिवसाच्या शुभेच्छा दिल्या . या फोटोमध्ये सोनमसोबत आनंद अहूजाही दिसत असून , ते दोघंही पाठमोरे असल्याचं पाहायला मिळत आहे . या कृष्णधवल फोटोमध्ये बऱ्याच भावना दाटून आल्याचंही पाहायला मिळत आहे . बर्फाच्छादित प्रदेशात एकमेकांचा हात धरुन आयुष्याची वाट चालणाऱ्या या कपलची ही पोस्ट सध्या चाहत्यांचीही मनं जिंकून गेली आहे . वाचा : …तर नजरेने घायाळ करणारी प्रिया इतकी लोकप्रिय झालीच नसती आयुष्यात प्रत्येकाच्या वाट्याला प्रेम आलं पाहिजे आणि प्रत्येकाला प्रेम करणारी व्यक्तीही भेटली पाहिजे , असंही सोनमने कॅप्शनमध्ये लिहित व्हॅलेंटाइन डेच्या शुभेच्छा दिल्या . सोनमची ही पोस्ट पाहता आता तिच्या आयुष्यातील खास प्रवासाला सुरुवात झाली असून , त्यासाठी तिला तितक्याच खास व्यक्तीची साथ लाभल्याचंही स्पष्ट होत आहे . आनंद आणि सोनम गेल्या काही दिवसांपासून एकमेकांसोबत जास्तीत जास्त वेळ व्यतीत करत आहेत . मुख्य म्हणजे सोशल मीडियावरही ते एकमेकांसोबतचे फोटो पोस्ट करत असतात . पण , माध्यमांसमोर या दोघांनीही उघडपणे कधीच त्यांच्या नात्याची कबुली दिली नाही हे खरं .


नेमबाजीत जागतिक स्तरावर यश मिळवणे हे आव्हानच मानले जाते . या खेळात शारीरिक तंदुरुस्तीबरोबरच मानसिक तंदुरुस्तीला अधिक महत्त्व दिले जाते . अशा अवघड खेळात केवळ राष्ट्रीय नव्हे तर जागतिक स्तरावर स्वतःचे आणि भारताचे नाव उज्ज्वल करण्यात नेमबाज पूजा घाटकरने यश मिळवले आहे . ‘केसरी’ प्रस्तुत , ‘लोकसत्ता व्हिवा लाऊंज’ या उपक्रमांतर्गत तिच्याशी संवाद साधण्याची संधी पुणेकरांना मिळणार आहे . महाराष्ट्रातील नेमबाज कन्यांनी गेल्या काही वर्षांत जागतिक स्तरावर यश मिळवत आपला दबदबा निर्माण केला आहे . जेमतेम आठ वर्षांच्या कारकीर्दीत राष्ट्रीय आणि जागतिक स्तरावर पदकांची कमाई करणाऱ्या पूजा घाटकरचे नावही या मराठमोळ्या नेमबाज कन्यांच्या मांदियाळीत सामील झाले आहे . नेमबाजीच्या क्षेत्रातील तिचा प्रवेश ते राष्ट्रकुल नेमबाजीतील सुवर्णपदक , जागतिक अजिंक्य स्पर्धेतील कांस्यपदकापर्यंतचा तिचा प्रवास कसा झाला , हे पूजाकडून ऐकण्याची संधी येत्या १८ डिसेंबरला होणाऱ्या ‘व्हिवा लाऊंज’ या कार्यक्रमात मिळणार आहे . पूजाबरोबरच्या या गप्पांचा कार्यक्रम पुण्यातील एस . एम . जोशी सभागृहात सायंकाळी ५ . ३० वाजता रंगणार आहे . पूजाने जेमतेम आठ वर्षांच्या कारकीर्दीत स्थानिक स्तरापासून आंतरराष्ट्रीय स्तरावर विविध पदकांची कमाई केली आहे . तिची नेमबाजीची कारकीर्द महाविद्यालयीन जीवनात एनसीसीद्वारे सुरू झाली . एनसीसीमध्ये असताना तिने २००८ मध्ये केवळ स्थानिक नव्हे तर राष्ट्रीय स्तरावर महाराष्ट्राला सांघिक विजेतेपद मिळवण्यात महत्त्वाचा वाटा उचलला . तिने वैयक्तिक विजेतेपदही मिळवले . याच वर्षी अभिनव बिंद्राने ऑलिम्पिक नेमबाजीत भारताला पहिले सुवर्णपदक मिळवून दिले . कोणत्याही वैयक्तिक खेळात भारताला मिळालेले हे पहिलेच सोनेरी यश होते . त्याच्या या कामगिरीने आपल्या देशात खऱ्या अर्थाने नेमबाजीयुग निर्माण झाले . अनेक नवोदित खेळाडूंनी या खेळात कारकीर्द घडवण्यास सुरुवात केली . पूजाच्या आईने कबड्डीत चांगले यश मिळवले असले तरी पूजाचा कल वैयक्तिक खेळाकडेच होता . त्यामुळेच तिने नेमबाजीत कारकीर्द घडवण्याचे ठरवले . अर्थात हे सोपे नव्हते . कितीही कष्ट पडले तरी याच खेळात जागतिक स्तरावर यश मिळवण्याच्या निर्धाराने तिने सराव केला . १० मीटर एअर रायफल या क्रीडा प्रकारात तिने आजपर्यंत विविध स्तरांवर ८०हून अधिक पदके जिंकली आहेत . आंतरराष्ट्रीय स्तरावरील स्पर्धामध्ये तिने अनेक मानांकित खेळाडूंवर मात करण्याची किमया केली आहे . भारतीय संघाला विविध स्पर्धामधील सांघिक विभागात विविध पदके जिंकून देण्यात मोलाची कामगिरी बजावणाऱ्या पूजाचे सर्व लक्ष आता २०२० मध्ये टोकियो येथे होणाऱ्या ऑलिम्पिक क्रीडा स्पर्धेकडे लागले आहे . या स्पर्धेत सुवर्णपदक मिळवण्याचे ध्येय उराशी बाळगून असलेली पूजा सध्या त्यासाठी कसून मेहनत घेते आहे . राज्य शासनाच्या शिवछत्रपती पुरस्कारासह अनेक मान - सन्मान मिळवणाऱ्या पूजाशी पुणेकरांना ‘व्हिवा लाऊंज’च्या व्यासपीठावर दिलखुलास गप्पा मारता येणार आहेत . या कार्यक्रमाच्या प्रवेशिका सभागृहावर अर्धा तास आधी उपलब्ध होणार असून प्रथम येणाऱ्यास प्राधान्य या तत्त्वाने प्रवेश देण्यात येईल , तर काही जागा निमंत्रितांसाठी राखीव असतील .


भारतीय चित्रपटसृष्टीने जणू शुक्रवारी सुटकेचा श्वास सोडला असावा . सेन्सॉर बोर्डाचे अध्यक्ष पहलाज निहलानी यांची शुक्रवारी अध्यक्षपदावरून उचलबांगडी झाल्याचे वृत्त वाऱ्यासारखे पसरले . गीतकार , पटकथा लेखक आणि अॅड गुरु प्रसून जोशी हे आता ‘सेन्सॉर बोर्ड ऑफ फिल्म सर्टिफिकेशन’च्या ( CBFC ) अध्यक्षपदाचा कार्यभार सांभाळणार आहेत . आता प्रसून जोशींसह पुढील व्यक्तींकडे यापुढे सेन्सॉरची कात्री असणार आहे . विद्या बालन - ‘कहानी’ , ‘डर्टी पिक्चर’ या चित्रपटांतून आपल्या अभिनयाची छाप पाडणारी हरहुन्नरी अभिनेत्री आणि राष्ट्रीय पुरस्कार विजेती विद्या बालन हिची सेन्सॉर बोर्डाच्या सदस्यांमध्ये निवड करण्यात आली आहे . ‘हम पाँच’ या मालिकेने करिअरची सुरुवात करणाऱ्या विद्याने ‘परिणीता’ चित्रपटाने बॉलिवूडमध्ये पदार्पण केले आणि सर्वांची मनं जिंकली . अभिनयाबरोबरच विद्या सामाजिक विषयांबद्दलही जागरुक आहे . त्याविषयी ती नेहमीच आपले मत मांडते . सेन्सॉर बोर्डाची सदस्य झालेली विद्या म्हणाली की , सीबीएफसीची सदस्य झाल्याचा मला आनंद आहे . सदस्य म्हणून माझ्यावर असलेल्या जबाबदाऱ्या मी यशस्वीपणे पार पाडू शकेन अशी अपेक्षा करते . मी या नव्या वाटचालीसाठी उत्साही असून , यात आपल्या चित्रपटांमध्ये आजच्या काळात जगत असलेल्या समाजाची संवेदनशीलता , वास्तविकता आणि गुंतागुंत दाखवण्याची परवानगी दिली जाईल . तालाकाडू श्रीनिवासय्या नागभर्ना - राष्ट्रीय पुरस्कार विजेते निर्माता तालाकाडू श्रीनिवासय्या नागभर्ना यांचाही प्रसून जोशींच्या सदस्य मंडळात समावेश झाला आहे . नऊ राष्ट्रीय पुरस्कार आणि १४ राज्य पुरस्कार या दिग्दर्शकाच्या नावावर आहेत . भारतीय चित्रपट केवळ बॉलिवूडच्या कार्याद्वारे परिभाषित केला जाऊ नये . बॉलिवूडपेक्षा प्रादेशिक चित्रपट अधिक कलात्मक आणि माहितीपूर्ण असल्याचे त्यांनी एकदा म्हटलेले . रमेश पतंगे - रमेश पतंगे हे राष्ट्रीय स्वयंसेवक संघाचे सदस्य असून , ते २०१५ साली सेन्सॉर बोर्डावर आले . मराठी साप्ताहिकाचे ते संपादकदेखील आहेत . वाणी त्रिपाठी टिकू - अभिनेत्री , राजकीय नेत्या असलेल्या वाणी त्रिपाठी टिकू यांनी ‘चलते चलते’ आणि ‘दुश्मन’ या चित्रपटांमध्ये काम केले असून , त्या भारतीय जनता पक्षाच्या राष्ट्रीय सचिवदेखील राहिल्या आहेत . ‘सेन्सॉरशीप’ ही संज्ञा वगळण्यात यावी आणि केवळ चित्रपटांना प्रमाणपत्र देण्यापुरते मर्यादित राहावे असा आग्रह करणाऱ्यांपैकी त्या एक आहेत . चित्रपटकर्त्यांच्या सर्जनशील स्वातंत्र्य हक्कामध्ये ढवळाढवळ करणे चुकीचे असल्याचे त्यांचे मत आहे . जीविता राजाशेखर - अभिनेते राजाशेखर यांच्या पत्नी आणि भाजपच्या माजी प्रवक्त्या जीविता राजाशेखर यांनी ‘अंकुशम’ , ‘आहुती’ आणि ‘धरम पत्नी’ या चित्रपटांमध्ये काम केलेय . २०१५ साली सेन्सॉर बोर्डावर त्यांची नियुक्ती करण्यात आलेली . मिहिर भुटा - प्रसिद्ध लेखकांमध्ये गुजराती लेखक मिहिर भुटा यांचे नाव घेतले जाते . गुजराती आणि हिंदी नाटकांसाठीही त्यांनी लेखन केलेय . पहलाज निहलानी यांच्या हाताखाली काम करणाऱ्या सदस्यांमध्ये त्यांचाही समावेश होता . गौतमी तदीमल्ला - तमिळ , मल्याळम , तेलगू आणि कन्नड चित्रपटांमध्ये काम करणारी गौतमी ही एक प्रसिद्ध अभिनेत्री आहे . रजनीकांत , कमल हसन , मनमूट्टी , मोहनलाल या प्रसिद्ध अभिनेत्यांसोबत तिने काम केलेय . नरेश चंदर लाल - चित्रपट आणि रंगभूमीवरील योगदानाकरिता नरेश चंदर लाल यांना २०१६ साली पद्मश्री पुरस्काराने सन्मानित करण्यात आलेले . नरेंद्र कोहली - पद्मश्री ( २०१७ ) आणि व्यास सन्मानाने ( २०१२ ) गौरविण्यात आलेले नरेंद्र कोहली हे भारतीय साहित्यातील योगदानाकरिता ओळखले जातात . वामन केंद्रे - निर्णय समितीत उच्चपदी निवड होणे हे वामन केंद्रेंसाठी नवीन नाही . नाट्यशास्त्राचा तगडा अनुभव असणाऱ्या आणि दोन दशकांपेक्षाही जास्त काळ रंगभूमीला दिलेल्या वामन केंद्रे यांचे नाव फक्त रंगभूमी आणि त्यासंबंधित घेण्यात येणाऱ्या कार्यशाळांपुरतेच मर्यादित नाही तर ‘नॅशनल स्कूल ऑफ ड्रामा’च्या व्हिजन प्लॅन कमिटीसाठी , गोवा सरकारच्या व्हिजन प्लॅन कमिटीसाठी , ऑल इंडिया रेडिओ आणि दूरदर्शनसाठी सल्लागार समिती आणि सत्यजित रे फिल्म अॅण्ड टेलिव्हिजन इन्स्टिट्यूटच्या सोसायटी ऑफ गव्हर्निंग काउन्सिलसाठी आणि अशा अनेक संस्थांच्या निर्णय समितींमध्ये त्यांचे नाव आवर्जुन घेतले जाते . विवेक अग्निहोत्री - ‘हेट स्टोरी’ या चित्रपटाकरिता विवेक अग्निहोत्री प्रसिद्ध आहे . ‘चॉकलेट : डीप डार्क सिक्रेट्स’ , ‘धन धना धन गोल’ , ‘झिद’ , ‘बुद्धा इन द ट्रॅफिक जॅम’ या चित्रपटांच्या दिग्दर्शनाकरिता ते ओळखले जातात .


अनेकांना स्मोकिंगची आणि काहींना तर चेम स्मोकिंगचे व्यसन असते . ही सवय वाईट आहे हे माहित असूनही त्यावर नियंत्रण मिळवता येत नाही . त्यामुळे स्मोकिंग कऱणाऱ्या व्यक्तीच्या आरोग्याला तर धोका उद्भवतोच मात्र पॅसिव्ह स्मोकिंगमुळे या व्यक्तीच्या आजूबाजूला असणाऱ्या व्यक्तींच्या आरोग्यालाही धोका असतो . स्मोकिंग करणाऱ्या लोकांना श्वसनाचे त्रास होतात . तसेच हृदय आणि फुफ्फुसालाही त्याचा त्रास होतो . याशिवाय इतरही अनेक त्रास समस्या उद्भवू शकतात . या लोकांच्या कुटुंबातील व्यक्तीही या व्यक्तीच्या व्यसनामुळे वैतागतात आणि त्यांच्यात वारंवार वाद होतात . त्यामुळे या लोकांनी व्यसन सोडण्यासाठी विशेष प्रयत्न करणे आवश्यक आहे . त्यासाठी काही खास घरगुती उपाय… * ज्येष्ठमधाचे सेवन केल्याने स्मोकिंगची सवय कमी होण्याची शक्यता असते . त्यासाठी स्मोकिंग करणाऱ्या व्यक्तीने काही दिवस नियमित ज्येष्ठमध खावा . दिवसभरातील कोणत्याही वेळेस ज्येष्ठमधाची काडी तोंडात धरल्यास उत्तम . यासाठी वेगळे कष्ट कऱण्याची गरज नसते . काम करतानाही हा उपाय सहज करु शकतो . यामुळे स्मोकिंग कऱण्याची इच्छा कमी होण्याची शक्यता असते . * ज्येष्ठमधासोबतच साधा मधही स्मोकिंग सोडण्यास उपयुक्त ठरु शकतो . मधामधे व्हिटॅमिन्स , एंझाईम्स आणि प्रोटीन्स असतात . त्यामुळे ते आरोग्यासाठीही उपयुक्त असतात . धूम्रपानाची सवय सोडायची असल्यास दररोज मधाचे सेवन करावे . * ओटस हे पोटभरीसाठी आणि आरोग्यासाठीही उत्तम पदार्थ आहे . ओट्सच्या सेवनाने शरीरातील विषारी पदार्थ बाहेर टाकण्यास मदत होते . त्यामुळे रोज सकाळी ओट्सचे सेवन करावे . ओटसचा शेक , धिरडे , खिर असे वेगवेगळे पदार्थ करता येतात . * सर्व भाज्या आरोग्यासाठी चांगल्याच असतात . मात्र मुळा हा विशेषतः डोळ्यांच्या आरोग्यासाठी चांगला असतो असे म्हटले जाते . मुळ्याचे सेवन स्मोकिंग करणाऱ्यांसाठी फायद्याचे ठरते . मुळ्याचे पराठे , भाजी , कोशिंबिर , कटलेट करता येतात . याशिवाय मुळा मधासोबत खाल्ल्यास त्याचा अधिक फायदा होतो . * स्मोकिंग करणाऱ्या लोकांचे व्यसन कमी व्हावे यासाठी होमिओपॅथीमध्येही उपचारपद्धती आहे . डॉक्टरांच्या सल्ल्याने त्याचा जरुर वापर करा .


नवरात्रोत्सवाची सुरुवात झाली त्याच दिवशी अभिनेत्री दीपिका पदुकोणने सोशल मीडियावर ‘पद्मावती’ या चित्रपतील तिचा लूक सर्वांच्या भेटीला आणला . एकीकडे तिच्या या लुकची सर्वांनीच प्रशंसा केली तर काही नेटिझन्सनी तिच्या ‘युनीब्रो’ लुकची खिल्लीही उडवली . हा लुक शेअर केल्यानंतर दीपिका बरीच आनंदात असल्याचं पाहायला मिळालं . कारण बऱ्याच सेलिब्रिटी मित्रांनी तिच्या या लुकचं तोंड भरुन कौतुक केलं . तिने इंडस्ट्रीतील काही मित्रमंडळींसोबत पार्टीही केली . सिद्धार्थ मल्होत्रा , मनीष मल्होत्रा , करण जोहर यांच्यासोबत दीपिका पार्टी मूडमध्ये असल्याचं पाहायला मिळालं . फॅशन डिझायनर मनीष मल्होत्राने त्याच्या इन्स्टाग्राम अकाऊंटवरुन या पार्टीतील एक फोटोही पोस्ट केला . मनीषने पोस्ट केलेल्या या फोटोला अनेकांनी लाइक केलं . पण , काही नेटिझन्सनी मात्र या फोटोतील दीपिकाला पाहून अनपेक्षित प्रतिक्रिया देण्यास सुरुवात केली . काही युजर्सनी येत्या काळात दीपिका आणि सिद्धार्थ स्क्रीन शेअर करण्याचा अंदाज वर्तवला तर , काहीजणांनी फोटोतील सेलिब्रिटी नशेत असल्याचं म्हटलं . दीपिका , सिद्धार्थ आणि करण नशेत आहेत असंच दिसतंय , अशी कमेंट एका युजरने केली . तर , दुसऱ्या युजरने दीपिका पूर्ण नशेत असल्याचं म्हटलं . वाचा : अभिनयाव्यतिरिक्त बॉलिवूडकरांचे ‘हे’ आहेत ‘इन्कम सोर्स’ सोशल मीडियावर काही सेलिब्रिटी बरेच सक्रिय आहेत . त्यातीलच एक नाव म्हणजे मनीष मल्होत्रा . मनीष नेहमीच विविध फोटो इन्स्टाग्रामवर पोस्ट करत असतो . पण , यावेळी त्याने पोस्ट केलल्या फोटोवर नेटिझन्सनी वेगळ्याच कारणाने निशाणा साधल्याचं पाहायला मिळालं . त्यामुळे सोशल मीडियावर कमेंट बॉक्समध्ये स्वतःला चाहते म्हणवणाऱ्या युजर्सनी अशा पद्धतीने कमेंट्स करणं या सेलिब्रिटींनाही खटकणारं आहे असं म्हणायला हरकत नाही . सोशल मीडियामुळे कलाकार आणि सेलिब्रिटींमध्ये असणारी दरी कमी झाली असली तरीही या नात्यात काहीतरी मर्यादा असल्या पाहिजेत याचीच प्रकर्षाने गरज वाटू लागली आहे .


‘ फ्लोअर ’ प्रकारात अव्वल ; रिओत चौथ्यांदा अव्वल स्थान एका ऑलिम्पिक स्पध्रेत पाच सुवर्णपदके पटकावण्याच्या मोहिमेत मंगळवारी खंड पडल्यानंतरही अमेरिकेच्या सिमोन बिलेसने नव्या दमाने खेळ करताना चौथ्या सुवर्णपदकाची कमाई करून रिओचा निरोप घेतला . बुधवारी झालेल्या ‘फ्लोअर’ प्रकारात जिम्नॅस्टिकपटू बिलेसने १५ . ९६६ गुणांची कमाई करून अव्वल स्थान पटकावले . एका ऑलिम्पिक स्पध्रेत चार सुवर्णपदके जिंकणारी बिलेस पाचवी महिला जिम्नॅस्टिकपटू आहे . अमेरिकेच्याच अॅलेक्झांड्रा रैस्मनने ( १५ . ५०० ) आणि ग्रेट ब्रिटनच्या अॅमी टिंकलेरने ( १४ . ९९३ ) अनुक्रमे रौप्य व कांस्यपदक पटकावले . ‘‘मी प्रत्येक क्षणाचा आनंद घेतला आणि माझ्या संघावर खात्री होती . हा लांब पल्ला होता आणि या आठवडय़ात अनेक वेळा आम्ही खेळ केला . हा थकवणारा कालावधी होता . चांगल्या कामगिरीने आम्हाला निरोप घ्यायचा होता , ’’ अशी प्रतिक्रिया बिलेसने दिली . बिलेसच्या आधी हंगेरीच्या अँग्नेस केलेटी ( १९५६ ) , सोव्हियतच्या लॅरिस्सा लॅटिनिना ( १९५६ ) , चेक प्रजासत्ताकच्या व्हेरा कॅस्लाव्हस्का ( १९६८ ) आणि रोमानियाच्या इकाटेरिना झाबो ( १९८४ ) यांनी याआधी एका ऑलिम्पिक स्पध्रेत कलात्मक जिम्नॅस्टिक प्रकारात चार सुवर्णपदके जिंकली आहेत . विश्वविक्रमी बेहदाद : इराणचा वेटलिफ्टिंगपटू बेहदाद सलीमीकोर्दासिआबीने १०५ किलोहून अधिक वजनी गटाच्या स्नॅच प्रकारात २१६ किलो वजन उचलून नव्या विश्वविक्रमाची नोंद केली , परंतु क्लीन अँड जर्क प्रकारात अपयश आल्यामुळे त्याला पदकाने हुलकावणी दिली . या गटात जॉर्जियाच्या लॅशा तलाखडझेने ४७३ गुणांसह सुवर्णपदक पटकावले . अर्मेनियाच्या गोर मिनास्यान ( ४५१ ) व जॉर्जियाच्या इराक्ली तुर्मानिडझे ( ४४८ ) यांनी अनुक्रमे रौप्य व कांस्यपदक जिंकले . डेरेकची सुवर्णउडी : कॅनडाच्या डेरेक ड्रोइनने पुरुषांच्या उंच उडीचे सुवर्णपदक पटकावले . डेरेकने २ . ३८ मीटर उंच उडी मारून सुवर्णपदकावर कब्जा केला . कतारच्या मुताझ एस्सा बार्शिमने २ . ३६ मीटर उंच उडीसह रौप्यपदक जिंकले . रिओमधील कतारचे हे पहिलेच पदक आहे . युक्रेनच्या बोहडॅन बोंड्रारेंकोने ( २ . ३३ मी . ) कांस्य जिंकले . फेथ किपयेगॉनचे वर्चस्व : केनियाच्या फेथ किपयेगॉनने ४ मिनिटे ८ . ९२ सेकंदांची वेळ नोंदवताना महिलांच्या १५०० मीटर शर्यतीचे सुवर्णपदक जिंकले . इथोओपियाच्या गेंझेबे डिबाबाने ४ मिनिटे १० . २७ सेकंदांसह रौप्यपदक , तर अमेरिकेच्या जेनिफर सिम्पसनने ४ मिनिटे १० . ५३ सेकंदांसह कांस्यपदक जिंकले . जमैकाचा नवा नायक : जमैकाच्या ओमार मॅक्लेओडने ( १३ . १७ से . ) ११० मीटर अडथळ्यांच्या शर्यतीत सुवर्णपदक पटकावले . स्पेनच्या ओर्लाडोला ( १३ . १७ से . ) आणि फ्रान्सच्या दिमित्री बास्क्यू ( १३ . २४ से . ) यांनी अनुक्रमे रौप्य व कांस्यपदक जिंकले . गतविजेत्यावर किप्रोटोची कुरघोडी तिसऱ्या ऑलिम्पिक सुवर्णपदकासाठी प्रयत्नशील असलेल्या केनियाच्या इझेकिएल केम्बोईला पराभूत करून सहकारी कोन्सेस्लूस किप्रुटोने पुरुषांच्या ३००० मीटर स्टीपलचेस शर्यतीत बाजी मारली . किप्रुटोने ८ मिनिटे ०३ . २८ सेकंदांच्या ऑलिम्पिक विक्रमी वेळेसह सुवर्णपदकावर कब्जा केला . २००४ आणि २०१२च्या विजेत्या केम्बोईला ( ८ः०८ . ४७ से . ) कांस्यपदकावर समाधान मानावे लागले . अमेरिकेच्या इव्हान जॅगेरने ८ मिनिटे ०४ . २८ सेकंदांसह रौप्यपदक निश्चित केले .


जगभरात होत असलेल्या विभक्त कुटुंब पद्धतीमुळे जागतिक कुटुंब दिनाला विशेष महत्त्व आले आहे . १५ मे १९९४ रोजी युनायटेड नेशन्समध्ये सर्वप्रथम जागतिक कुटुंब दिन साजरा करण्यात आला होता . मागच्या काही काळात विभक्त कुटुंबाची समस्या भारतात मोठ्या प्रमाणात वाढली आहे . हम दो , हमारे दो ही संकल्पनाही मागे पडत हम दो , हमारा एक ही संकल्पना जोर धरु लागली आहे . आजी - आजोबा एकीकडे आणि मुले पाळणाघरात आणि आई - वडील दिवसाचा किमान १० नोकरीला असेच चित्र सध्या पहायला मिळते . आता ही परिस्थिती असली तरीही आपल्या कुटुंबाशी कनेक्ट राहणे शक्य आहे . जागतिक कुटुंबदिनाच्या निमित्ताने काही खास टिप्स देण्याचा केलेला प्रयत्न… इलेक्ट्रॉनिक उपकरणे बंद ठेवा सध्या मोबाईल , लॅपटॉप , टीव्ही यांसारख्या उपकरणांनी आपल्या आयुष्याचा मोठा भाग व्यापून टाकला आहे . दिवसभर मोबाईल आणि कॉम्प्युटरवर असणारे आपण घरी आलो तरीही याच उपकरणांना चिकटलेले असतो . कधी कामाच्या निमित्ताने तर कधी या उपकरणांचे व्यसन लागल्याने आपण त्यातच बुडलेले असतो . या दोन्ही गोष्टी नाहीत तर घरात टीव्ही तरी सुरु असतोच . त्यामुळे एकतर आपण फार कमी वेळ घरात असतो , तोही या उपकरणांमुळे आपण घरातील व्यक्तींना देऊ शकत नाही . त्यामुळे घरात आल्यावर मोबाईल , कॉम्प्युटर , टीव्ही ही उपकरणे बंद ठेवण्याचा प्रयत्न करा . समान छंद जोपासण्याचा प्रयत्न करा आपल्या प्रत्येकाला काही ना काही छंद असतोच . लहान मुलांनाही आपण विविध गोष्टी सातत्याने दाखवत असतो . त्यातील त्यांना आवडणाऱ्या गोष्टी ते जास्त वेळा करत असल्याचे आपल्याला दिसते . त्यामुळे तुम्हाला आपले कुटुंब एकत्रित हवे असेल तर सर्वांना आवडेल , रुचेल असा एखादा छंद जोपासण्याचा प्रयत्न करा . यामध्ये तुम्ही एकत्रितपणे सायकलिंग करु शकता , एकत्रितपणे एखादे पुस्तक वाचू शकता , सगळ्यांना आवडतील अशी गाणी एकत्रितपणे ऐकू शकता . याशिवाय फिरायला जाणे , हॉटेलमध्ये जाणे यासोबतच सुटीच्या दिवशी सर्वांनी एकत्रितपणे एखादा आऊटडोअर किंवा इनडोअर खेळ खेळणे हाही कुटुंबाशी कनेक्ट राहण्याचा उत्तम उपाय ठरु शकतो . जेवण किंवा नाष्ता एकत्र करा आपल्या सगळ्यांची जीवनशैली सध्या खूप धकाधकीची झाली आहे . त्यामुळे घरातल्या ४ लोकांच्या वेळांमध्ये समन्वय साधणे अवघड होऊन बसले आहे . मात्र घरातील सर्वांनी किमान सकाळचा नाष्ता किंवा रात्रीचे जेवण एकत्रितपणे करण्याचा प्रयत्न करावा . त्यामुळे दिवसभरातील सर्वांच्या आयुष्यातील घडामोडींबद्दल माहिती होते . तसेच कुटुंबातील काही विषय बोलता येतात . विविध विषयांवर चर्चा झाल्याने घरातील वातावरण मोकळे होण्यास मदत होते . महिन्यातून एकदा तरी फिरायला जा धावपळीमुळे सुट्टीच्या दिवशीही आपले काही ना काही प्लॅन ठरलेले असतात . तसेच आठवडाभर कामात गेल्याने अनेकांचा सुटीचा दिवस हा आराम करण्यात जातो . तर महिलांचा हा दिवस घरातील जास्तीच्या कामांमध्ये जातो . मात्र महिन्यातील एक दिवस सर्वांच्या वेळा बघून अर्धा दिवस किंवा पूर्ण दिवसाच्या आऊटींगला जाण्याचा प्रयत्न करा . यामुळे तुमचा एकमेकांमधील संवाद वाढण्यास मदत होईल . तुमच्या लहानपणीच्या गोष्टी मुलांशी शेअर करा बाहेर फिरायला गेल्यावर किंवा घरात मोकळ्या वेळात तुमच्या मुलांशी गप्पा मारा . त्यांना त्यांच्या शाळेतील , कॉलेजमधील गोष्टी , मित्रमैत्रीणींविषयीच्या गोष्टी विचारा . त्यानंतर तुमच्या लहानपणीच्या गोष्टीही शेअर करा . त्यामुळे मुलांना वेगळ्या गोष्टींची माहिती होईल . किंवा आपल्या आई - वडीलांचे आयुष्य कसे होते याबाबत माहिती होईल . तसेच काळानुसार बदलत गेलेल्या गोष्टी मुलांना समजतील .


निशिकोरीला नमवून जोकोव्हिचही अंतिम फेरीत ; आज मध्यरात्री रंगणार विजेतेपदासाठी सामना विश्वातील अव्वल क्रमांकाच्या टेनिसपटूविरुद्ध जेव्हा तुम्ही खेळता , तेव्हा तुम्हाला तुमचे सर्वस्व पणाला लावावे लागते . अर्जेटिनाच्या जुआन मार्टिन डेल पोत्रो याने अमेरिकन खुल्या टेनिस स्पर्धेच्या उपांत्य फेरीच्या लढतीत प्रथम मानांकित राफेल नदालविरुद्ध हाच मंत्र अवलंबला . दोन सेटमध्ये त्याने नदालला एक - एक गुणासाठी चांगलेच झुंजवले . याचाच फायदा त्याला झाला आणि थकव्या व गुडघ्याच्या जुन्या दुखापतीने पुन्हा मोक्याच्या क्षणी डोके वर काढले . त्यामुळे नदालला नाइलाजास्तव माघार घ्यावी लागली व डेल पोत्रोने धडाक्यात अंतिम फेरी गाठली . दुसऱ्या उपांत्य लढतीत नोव्हाक जोकोव्हिचने जपानच्या केई निशिकोरीचा सहज पराभव करून डेल पोत्रोविरुद्ध रविवारी मध्यरात्री होणाऱ्या अंतिम सामन्यातील स्थान निश्चित केले . २००९ चा विजेता व तृतीय मानांकित डेल पोत्रोने गतविजेत्या नदालचा ७ - ६ ( ७ - ३ ) , ६ - २ असा पराभव केला . सामन्याच्या सुरुवातीपासूनच डेल पोत्रोने वर्चस्व मिळवले . त्याने ३ - १ अशी आघाडी घेत नदालवर दबाव टाकला . यावेळी नदालने पंचांकडे विश्रांतीसाठी थोडा अवधी मागून त्याच्या उजव्या पायाला पट्टी बांधून घेतली . डेलपोत्रोने पहिला सेट टायब्रेकरद्वारा जिंकला . पुढील सेटमध्येही नदालने दुसऱ्यांदा गुडघ्यावर उपचार करून घेतले . अखेरीस वेदना असहाय्य होत असल्यामुळे नदालने सामना अर्धवट सोडण्याचा निर्णय घेतला . नदालला यंदाच्या ऑस्ट्रेलियन खुल्या टेनिस स्पर्धेतही मरिन चिलीचविरुद्धच्या लढतीत दुखापतीमुळे माघार घ्यावी लागली होती . या लढतीच्या तुलनेत जोकोव्हिच याला निशिकोरीविरुद्ध विजय मिळविताना फारसा संघर्ष करावा लागला नाही . सहाव्या मानांकित व यंदाच्या विम्बल्डन टेनिस स्पर्धेचा विजेता जोकोव्हिचने जपानच्या केई निशिकोरी याची अपराजित्वाची मालिका ६ - ३ , ६ - ४ , ६ - २ अशी सरळ तीन सेटमध्ये संपुष्टात आणली . त्याने चार वेळा सव्र्हिसब्रेक मिळवला . निशिकोरीने केलेल्या नकारात्मक चुकांचाच जोकोव्हिचला अधिक फायदा झाला . दुसऱ्या सेटमध्ये त्याने दोन वेळा सव्र्हिसब्रेक नोंदविला . दोन्ही वेळा त्याने पासिंग शॉट्सचा बहारदार खेळ केला . जोकोव्हिचला करिअरमधील १४ वे ग्रँड स्लॅम विजेतेपद नोंदविण्याची संधी मिळाली आहे . जोकोव्हिचचे डेल पोत्रोवर वर्चस्व जोकोव्हिचने २०११ व २०१५ मध्ये या स्पर्धेचे विजेतेपद पटकावले होते . त्याने आतापर्यंत डेलपोत्रो याच्याविरुद्ध झालेल्या १८ सामन्यांपैकी १४ वेळा विजय मिळवला असून डेल पोत्रोने चार सामन्यांत बाजी मारली आहे . २००७ व २०१२ मध्ये जोकोव्हिचने डेल पोत्रोला एकही सेट न गमावता हरवले होते . नदालला माघार घ्यावी लागली याचे मला निश्चितच दुःख झाले आहे . मात्र माझ्या आवडत्या टेनिस स्पर्धेत मला दुसऱ्यांदा अंतिम फेरीत स्थान मिळाल्यामुळे मी आनंदी आहे . त्यामुळे आता विजय मिळवूनच राहणार . – जुआन मार्टिन डेल पोत्रो


ऑनलाइन शॉपिंगमध्ये मागच्या काही दिवसांत भारतात वेगाने वाढ झाल्याचे चित्र आहे . घरबसल्या एका क्लिकवर आपल्याला पाहिजे त्या वस्तू सहज उपलब्ध होत असल्याने ग्राहकांकडून अशा शॉपिंगला जास्त पसंती दिली जात आहे . याचाच फायदा घेऊन ऑनलाइन पोर्टलकडून खास ऑफर्स देऊन ग्राहकांना आकर्षित केले जात आहे . नुकताच अॅमेझॉनने ग्रेट इंडियन सेल जाहीर केला असून तुम्ही काही खरेदी करण्याचा विचार करत असाल तर या सेलचा नक्की विचार करा . अॅमेझॉन ही ऑनलाइन मार्केटमधील आघाडीची कंपनी असून २१ ते २४ जानेवारी या कालावधीत असणाऱ्या सेलमध्ये ग्राहकांना अनेक उत्पादनांवर भरघोस सूट दिली जाणार आहे . त्यामुळे ग्राहकांसाठी ही खरेदीची उत्तम संधी ठरणार आहे . या सेलमध्ये १ कोटी ६० लाखांहून अधिक उत्पादनांवर सूट देण्यात आली आहे . यामध्ये अनेक कपडे , होम अॅप्लायन्सेस , इलेक्ट्रॉनिक वस्तू यांच्या मोठ्या ब्रँडचा समावेश आहे . यात अॅपल , वनप्लस , सॅमसंग , यूसीबी , प्युमा , अदिदास , रॅँगलर , टायटन , अमेरिकन टुरिस्टर , बीपीएल , मायक्रोमॅक्स , टिसीएल , लेनोवा , एचपी , एलजी , बजाज , उषा यासारख्या असंख्य ब्रॅँड्सचा समावेश आहे . जे ग्राहक अॅमेझॉनच्या पे बॅलन्सचा वापर करून खरेदी करतील त्यांना २०० रुपयांपर्यत कॅशबॅक मिळणार आहे . सेलबरोबरच ग्राहकांना एचडीएफसी बँकेकडून जास्तीची १० टक्के कॅशबॅक सवलत देण्यात येणार आहे . जे ग्राहक एचडीएफसीचं क्रेडीट आणि डेबिट कार्डचा वापर करून इएमआयवर वस्तू घेतील त्यांना ही सुविधा दिली जाईल .


हरियाणातील गुरुग्राम येथील बलात्काराच्या घटनेने संपूर्ण देश हादरुन गेला आहे . फक्त सर्वसामान्यांनाच नाही तर सेलिब्रिटींनीही अशा निर्घृण कृत्याचा विरोध केला आहे . प्रसिद्ध गायक अरिजीत सिंगने गुरुग्राममध्ये झालेल्या या कृत्याबद्दल खेद व्यक्त केला . अरिजीतने पंतप्रधान नरेंद्र मोदी यांना ट्विटरवर टॅग करत म्हटले की , ‘ सर आपण अमानवी क्रूरता रोखू शकत नाही तर बलात्कार आणि हत्या कशा रोखणार ? तुम्ही या प्रकरणात काही करू शकता का ? तुम्हाला विनंती करतो की काही तरी करा . त्यानंतरच्या ट्विटमध्ये अरिजीतने लिहिले की , ‘जास्ती करून अशाच प्रकारच्या घटना ऐकू येत असतात . अशा घटनांमुळेच भारताचं नाव खराब झालं आहे . तिसऱ्या ट्विटमध्ये अरिजीतने लिहिले की , ‘मला अशा लोकांना मारण्याची संधी मिळाली तर मी जराही घाबरणार नाही . ’ हरियाणा येथील गुरुग्राममध्ये एका महिलेवर सामुहिक बलात्कार करुन तिच्या ९ महिन्याच्या मुलीची हत्या करण्यात आली होती . या घटनेतील तीनही आरोपींना पोलिसांनी अटक केली आहे . पीडितेने रात्री रस्त्यावर रिक्षा मिळत नसल्याने रिक्षाचालकाकडे लिफ्ट मागितली होती . रिक्षेत चालक आणि आणखी दोघे आधीच बसले होते . त्यांनी महिलेला निर्जन स्थळी नेले आणि तिथे तिच्यावर सामूहिक बलात्कार केला . त्यातील एकाने तिच्या अवघ्या नऊ महिन्यांच्या मुलीला निर्दयीपणे रिक्षाबाहेर फेकले . त्यात तिचा मृत्यू झाला . चिमुकलीचा मृतदेह घेऊन बलात्कार पीडिता मेट्रोत ७ तास भटकत राहिली होती . पीडित महिलेवर रुग्णालयात उपचार सुरु असून तिची प्रकृती गंभीर आहे . मात्र अशा स्थितीतही तिने पोलिसांना महत्त्वाची माहिती दिली . गावातील सरपंचाला नराधमांविषयी माहिती असू शकते . त्यांच्याकडे टेम्पो आणि रिक्षाचालक काम करत असल्याची माहिती तिने दिली होती .


आसुसचा फ्लॅगशिप झेनफोन 5 मालिकेतील सर्वात लोकप्रीय प्रिमियम फोन Asus ZenFone 5Z आज भारतात लॉन्च होणार आहे . बुधवारी राजधानी दिल्लीमध्ये एका कार्यक्रमात हा फोन लॉन्च केला जाणार आहे . दुपारी साडेबारापासून या कार्यक्रमाला सुरूवात होईल , त्यानंतर विक्रीसाठी हा फोन फ्लिपकार्टवर उपलब्ध असेल . फ्लिपकार्टवर या फोनच्या 6 जीबी रॅम आणि 64 जीबी स्टोरेज असलेल्या व्हेरिअंटची किंमत 29 हजार 999 रुपये असेल . तर 8 जीबी रॅम आणि 128 जीबी स्टोरेज असलेल्या व्हेरिअंटची किंमत 32 हजार 999 रुपये तर 8 जीबी रॅम आणि 256 जीबी स्टोरेज असलेल्या व्हेरिअंटची किंमत 36 हजार 999 रुपयांमध्ये लॉन्च करण्याची शक्यता आहे . याशिवाय आसुस कंपनीकडून फोन सादर करताना काही आकर्षक ऑफर दिल्या जाण्याची शक्यता आहे . फोनचे स्पेसिफिकेशन – या स्मार्टफोनमध्ये 6.2 इंच फुलएचडी + आयपीएस एलसीडी स्क्रीन ( 2246 x 1080 पिक्सल ) आहे . स्नॅपड्रॅगन 845 ऑक्टा - कोर चिपसेट असलेला हा फोन 1.8 गीगाहर्ट्ज़वर कार्यरत राहील . ग्राफिक्ससाठी अॅड्रेनो 630 जीपीयू देण्यात आलं आहे . याशिवाय फोनमध्ये एआय प्रोसेसिंग क्षमता देण्यात आली आहे . फोनमध्ये अपर्चर एफ / 1.7 सह 16 मेगापिक्सल प्रायमरी व अपर्चर एफ / 1.8 के साथ 13 मेगापिक्सल सेकंडरी ड्यूल पिक्सल सेन्सरवाला ड्यूअल कॅमेरा सेटअप आहे . फोनचा कॅमेरा पीडीएएफ , ओआयएस आणि 4के व्हिडीओ रेकॉर्डिंगला सपोर्ट करतो . सेल्फी आणि व्हिडीओसाठी अपर्चर एफ / 2.0 सह 8 मेगापिक्सल सेल्फी कॅमेरा आहे . आसुस झेनफोन 5झेड फोनचा आकारमान 153 x 75.65 x 7.7 मिलीमीटर आणि वजन 165 ग्रॅम आहे . अॅन्ड्रॉइड ओरियो बेस्ड जेनयूआयवर हा फोन काम करतो . फोनमध्ये झेनमोशन , सेल्फी मास्टर , गेम जेनी , मोबाइल मॅनेजर यांसारखे अनेक अॅप्स इन्स्टॉल आहेत . फोनमध्ये 3300 एमएएच बॅटरी देण्यात आली आहे .


राष्ट्रकुल क्रीडा स्पर्धेत ‘नो निडल पॉलिसी’चा भंग केलेल्या धावपटूंवरील कारवाईस स्पर्धेसाठी नियुक्त केलेल्या भारतीय ऑलिंपिक पदाधिकाऱ्यांनी आव्हान दिले होते . त्या वेळी भारतीय ऑलिंपिक संघटनेने ( आयओए ) या कारवाईचे समर्थन केले होते . मात्र , आता आपल्या भूमिकेबाबत घूमजाव करत त्यांनीही या कारवाईस आव्हान देण्याचा निर्णय घेतला आहे . राकेश बाबू आणि इरफान यांच्या क्रीडा ग्राममधील खोलीमध्ये इंजेक्शनच्या सुया आढळल्या . त्यामुळे या दोघांनाही क्रीडानगरीतून बाहेर काढण्यात आले , तर पथकप्रमुख विक्रम सिसोदिया , व्यवस्थापक नामदेव शिरगावकर आणि ॲथलेटिक्स संघव्यवस्थापक रविंदर चौधरी यांना कडक शब्दांत ताकीद दिली होती . त्या वेळी भारतीय ऑलिंपिक संघटनेचे सचिव राजीव मेहता यांनी वैद्यकीय समितीचा कारवाईचा निर्णय योग्य असल्याचे सांगितले होते . मायदेशी परतल्यावर मात्र मेहता यांनी आज भूमिका बदलली आहे . राष्ट्रकुल क्रीडा महासंघाच्या धोरणाची अंमलबजावणी करण्यासाठी प्रयत्नशील असलेल्या अधिकाऱ्यांना ताकीद देणे चुकीचे आहे . संघटना संबंधित धावपटूंची चौकशी करणार आहे . त्याचवेळी राष्ट्रकुल क्रीडा महासंघाने आपल्या निर्णयाचा फेरआढावा घ्यावा , या पदाधिकाऱ्यांच्या मताशी आम्ही सहमत आहोत , असे मेहता यांनी पत्रकात म्हटले आहे . सर्व संघप्रमुख , व्यवस्थापक , मुख्य मार्गदर्शकांना नो निडल पॉलिसीची अंमलबजावणी करण्याची सूचना करण्यात आली होती . या संदर्भातील बैठकीचे मिनिटस्ही सादर करण्यात आले आहेत . नो निडल पॉलिसीची आम्हाला सातत्याने माहिती देत असल्याचे दोन्ही धावपटूंनी चौकशीच्या वेळी सांगितले आहे , याकडेही सिसोदिया यांनी लक्ष वेधले आहे .


‘बोअरिंग… . सुपरबोअरिंग… . ठार कंटाळवाणं आयुष्य जगतेय मी काही कळतंय का तुला ? की न करण्याचा आव आणतेयस तू ? ’ रिमा तिच्या शेजारच्याच डेस्कवर बसलेल्या डेझीला उद्देशून म्हणत होती . डेझी तिच्या मोबाईलमध्येच डोकावत असल्यामुळे रिमाला आलेला तो ठार कंटाळा तिच्या रागाचा पारा आणखी चढवत होता . पण , डेझीने ज्या अंदाजात रिमाला उत्तर दिलं ते पाहून ती पुरती हललीच . बेब्स यू नीड अ नाईट आऊट . इनफॅक्ट वी ऑल नीड अ नाईट आऊट . रिमासाठी नाईट आऊट हा शब्द नवा नसला तरीही तिच्यासाठी स्वतः एखाद्या नाईट आऊटचा भाग होणं हे तिच्यासाठी नवीनच होतं . वयाच्या २३ व्या वर्षापर्यंत आजपर्यंत एकदाही तिने नाईट आऊट वगैरे केला नव्हता . मुळात ती काहीशी चौकटीबद्ध राहणाऱ्या मुलींच्या पठडीतीलच एक . त्यामुले अतीक्रांतीकारी विचार असल्यामुळे ही आपल्यात नकोच असं म्हणून तिच्या नजरेआड कित्येक असे बेत आखले गेले होते . पण , यावेळी मात्र ही अतिक्रांतीकारी रिमा डेझी पुढे नरमली आणि चक्क नाईट आऊटचे बेत आखू लागली होती . वाचा : Women’s Day 2018 : ट्रेकिंगच्या वळणवाटांवरची स्वच्छंद ‘ती’ ऑफिसच्या या टोकापासून त्या टोकापर्यंत या पोरींच्या नाईट आऊटच्या चर्चा सुरु होत्या . मुळात या चर्चा त्यांच्या प्लॅनपेक्षा त्या नाईट आउटला नेमकं करणार काय याविषयी जास्त रंगत होत्या . मुळात बाजूच्या डेस्कवरचा ध्रुव मोठ्या उत्साहात आला आणि म्हणाला , तुमच्या नाईट आऊटमध्ये काय , मालिकांच्या पुढचा प्लॉट कसा असणार यावर चर्चा होणारेय वाटतं , ती एचआरमधली स्मृती खरेदीला कोणासोबत गेली होती… तो कोण होता , याचा शोध घेणार आहात तुम्ही ? ध्रुवच्या या आचरट प्रश्नावर डेझीने त्याच्यावर फक्त एक कटाक्ष टाकला ज्यानंतर तो आल्यापावली परत गेला . विकेंड असल्यामुळे त्या दिवशी तसं ऑफिसमधलं वातावरण थंडावलेलं होतं . प्रत्येकजण सुट्टीच्या मूडमध्ये होता . त्यामुळेच डेझीने संधी साधतच हा नाईट आऊटचा प्लॅन केला होता . ऑफिसमधली ही चौकडी तिच्याच घरी जाणार होती . रेवती , निशा , डेझी आणि रिमा या चौघी ऑफिसमधून निघतेवेळीसुद्धआ अगदी ऐटीत निघाल्या . जणू काही मोहिमच फत्ते करण्यासाठीच जातानाचा उत्साह त्यांच्या चेहऱ्यावरुन झळकणार असे भाव होते . एकटी रिमा सोडली तर नाईट आऊट वगैरे बाकीच्या तिघांना सवयीचं होतं . मुळात रिमा कितीही नाही म्हणाली तरीही तिलाही या दिवसाची , अहं… या रात्रीची प्रतिक्षा होती . कारण , तिला या गोष्टीचा अनुभव घ्यायचा होता . नाईट आऊट सुरु झाला… आणि बस्स… मग काय… घड्याळ , मोबाईल हे म्हणजे किस झाड की पत्ती असं म्हणत चौघींनीही गप्पांना सुरुवात केली . आज त्यांच्यात कसलेही वाद , ऑफिसच्या टार्गेटच्या चर्चा किंवा काही वायफळ गप्पा नव्हत्याच . आज उत्सवमूर्ती रिमा असल्यामुळे तिच्यापासूनच गप्पांची सुरुवात झाली होती . ज्याप्रमाणे मुलांमध्ये ‘मुली’ , चर्चेचा विषय असतो त्याचप्रमाणे या ‘वुमनिया’सुद्धा मुलांची मापं काढण्यात… हो मापचं काढण्यात अजिबात कचरत नाहीत , याची प्रचिती तेव्हा रिमाला आली . बघता विषय वाढत गेले आणि आयुष्याकडे पाहण्याचे प्रत्येकाचे दृष्टीकोन समोर आल्यावर रिमा काहीशी भारावली . अरे या त्याच मुली आहेत ना ज्या ऑफिसमध्ये आरशासमोर लिपस्टीक लावत , ती नीट करत उभ्या असतात यावर तिचा अर्ध्या मिनिटासाठी विश्वासच बसेना . या नाईट आऊटमध्ये कसल्याच सीमा नसल्यामुळे सर्व स्तरावरच्या चर्चा , गप्पा , शंकानिरसन आणि एकमेकींच्या आयुष्यातले काही असे किस्से समोर आले , ज्यामुळे ती रात्र एका वेगळ्याच वळणवाटेच्या घाटातील प्रवासारखी वाटत होती . वरवर स्मार्ट , हॉट आणि मादक वाटणाऱ्या डेझीच्या मनात पुरुषांप्रती असणारी चीड आणि त्यातही तिची भूमिका रिमासाठी नवी होती . पुरुषांसाठी ज्याप्रमाणे बऱ्याचदा महिला म्हणजे शरीरसुखाचं साधन असतात त्याचप्रमाणे डेझी त्यांच्याकडे पाहात होती . तर रिमाचं प्रकरण वेगळं होतं . खरंतर त्या रात्री खरी रिमा सर्वांसमोर उलगडली होती . नाईट आऊट आणखीनच बोल्ड होत गेला होता… बेसुमार नाचणं असुदे किंवा दारुचा प्याला एका घोटात घटकन पिणं असूदे , तिचं हे रुप पाहून रमचा घोट घेताना रेवतीला चांगलाच ठकसा लागला होता . त्यांच्या या नाईट आऊटमध्ये लग्नबिग्न आणि शॉपिंग बिपिंग अशा काहीच गप्पांची दूरदूरपर्यंत चिन्हं नव्हती . मुळात या मुली स्टार्पअपच्या विचारात होत्या . आता हे नवं काय खुळ हाच प्रश्न तुम्हालाही पडेल . पण हेच खरं होतं . कारण त्या एका रात्रीने या मुलींच्या आयुष्यात एक वेगळीच पहाट आणली होती . त्या रात्री डोक्याच आलेल्या एका कल्पनेवर या मुलींनी मेहनत घेण्याचं ठरवलं आणि आता त्या चौघीही अॅडव्हेंचर ट्रॅव्हल आणि इव्हेंट मॅनेजमेंटची यशस्वी कंपनी चालवत होत्या . हा नाईट आऊटचा किस्सा रिमाच्या डोळ्यांसमोर अगदी तसाच्या तसाच जिवंत होता . गॉसिप , रडगाणी , फॅशन ट्रेंडच्या चर्चा या साऱ्याच्या पलीकडे जाऊन झालेल्या एका नाईट आऊटने चार मैत्रीणींच्या आयुष्यात वेगळं वळण आणलं आणि त्यानंतर पुढे जाऊन असे नाईट आऊट होतच गेले… . होतच आहेत… होतच राहतील… sayali . patil @ loksatta . com


‘ओम शांति ओम’ या चित्रपटातून बॉलिवूडमध्ये पदार्पण करणारी अभिनेत्री दीपिका पदुकोण सध्या यशाच्या मार्गावर आहे . बी - टाऊनच्या आघाडीच्या अभिनेत्रींमध्येही तिच्या नावाची वर्णी लागली आहे . चित्रपटसृष्टीत पदार्पण केल्यापासूनच आपल्या अदांनी अनेकांना घायाळ करणाऱ्या या सौंदर्यवती अभिनेत्रीला आणखी एका कारणामुळे प्रसिद्धी मिळाली . ती म्हणजे तिची प्रेमप्रकरणं . सुरुवातीच्या दिवसांमध्ये निहार पंड्यापासून ते अगदी क्रिकेटपटू युवराज सिंगसोबतच्या नात्यामुळे दीपिकाच्या नावाच्या बऱ्याच चर्चा पाहायला मिळाल्या . यामध्येच तिचं बहुचर्चित प्रेमप्रकरण ठरलं ते म्हणजे मद्यसम्राट विजय मल्ल्याच्या मुलासोबतचं . सिद्धा्र्थ मल्ल्या आणि दीपिका जवळपास दोन वर्ष रिलेशनशिपमध्ये होते . २०११ मध्ये आयपीएल सामन्यांदरम्यान दीपिका - सिद्धार्थला बऱ्याचदा एकत्रही पाहिलं गेलं आहे . त्यावेळी त्या दोघांचंही वागणं पाहता ‘खुल्लम खुल्ला प्यार करेंगे हम दोनो’ हाच मंत्र ते दोघं फॉलो करताहेत की काय असाच प्रश्न अनेकांच्या मनात घर करत होता . त्यात सिद्धार्थने दीपिकाला आयपीएल सामन्यादरम्यान किस केल्यामुळे तर त्यांच्या प्रेमावर अनेकांनाच विश्वास बसला . त्यानंतर बऱ्याच कार्यक्रमांमध्ये दीपिका - सिड एकत्र दिसू लागले . कोणाचीही तमा न बाळगता त्या दोघांचं हे असं वागणं सुरुच ठेवलं . सर्व काही सुरळीत सुरु असतानाच एक दिवस अचानच या दोघांच्याही नात्याला तडा गेला . एका मुलाखतीमध्ये दीपिकानेच या ब्रेकअपचं कारण स्पष्ट केलं . आर्थिक परिस्थिती आणि राहणीमान या मुद्द्यांवरुन या दोघांच्या नात्यात दुरावा आल्याचं तिने स्पष्ट केलं . सिद्धार्थ - दीपिकाचा ब्रेकअप झाला त्यावेळी ती चित्रपटसृष्टीत नावारुपास येण्यास सुरुवात झाली होती . तर , सिद्धार्थचे वडील म्हणजेच विजय मल्ल्या त्यांच्या कर्जबुडवेपणामुळे गोत्यात आले होते . अशातच ते दोघं ज्यावेळी बंगळुरुच्या ताज हॉटेलमध्ये गेले होते त्यावेळी दीपिकालाच सर्व बिल भरण्यास त्याने सांगितलं होतं . सिद्धार्थचं हे असं वागणं तिला मुळीच पटलं नाही . हे कारण सांगत दीपिकाने आणखी एक कारण देत त्यांच्या नात्याची एक वेगळी बाजू सर्वांसमोर मांडली . वाचा : पोरगी पास होण्याचं सुख काय असतं ते भाऊ कदमला विचारा ‘एकदा त्याने मला ऑटोरिक्षाने एका ठिकाणी नेलं होतं . त्यानंतर जेव्हा मी त्याला एक ड्रेस घ्यायला सांगितला तेव्हा सर्वसामान्य मार्केटमध्ये तो मला घेऊन गेला . तिथे सेल लागलेल्या एका ठिकाणी नेऊन त्याने मला आवडलेल्या कपड्यांच्या दरात घासाघीस केली . हे सर्व पाहून त्या ठिकाणी मला प्रचंड संकोचलेपणा वाटू लागला होता’ , असं दीपिका त्या मुलाखतीत म्हणाली होती . या सर्व प्रकारानंतर दीपिकाने तिचं रिलेशनशिप स्टेटस ‘इट्स कॉम्प्लिकेटेड’ बदलून ‘सिंगल’ असं ठेवलं होतं . दीपिकाच्या स्टेटस अपडेटनंतर बॉलिवूड वर्तुळातही बऱ्याच चर्चा रंगल्या होत्या . वाचा : दहावीच्या निकालानंतर रिंकू या क्षेत्राची करणार निवड ? सिद्धार्थसोबतच्या नात्याला तडा गेल्यानंतर दीपिकाने तिच्या अभिनय कारकिर्दीवर लक्ष केंद्रित केलं . ब्रेकअपनंतर त्या दोघांनीही सहसा प्रत्यक्षरित्या एकमेकांसमोर येणं टाळलं . सध्या दीपिका आणि अभिनेता रणवीर सिंग रिलेशनशिपमध्ये असल्याचं म्हटलं जात आहे . विविध कार्यक्रम आणि चित्रपटांमध्ये या दोघांची केमिस्ट्री पाहता बी - टाऊनचे हे ‘बाजीराव - मस्तानी’ मोस्ट हॅपनिंग कपल ठरत आहेत .


पाकिस्तानवर सात विकेट्स राखून विजय आयसीसी महिला विश्वचषक पात्रता क्रिकेट स्पध्रेत भारतीय महिलांसमोर अखेरच्या साखळी सामन्यात कट्टर प्रतिस्पर्धी पाकिस्तानचे आव्हान होते . शेजारील राष्ट्राशी असेलेले तणावपूर्ण संबंध पाहता या लढतीत दोन्ही संघांवर प्रचंड दडपण होते . मात्र मिताली राजच्या नेतृत्वाखाली खेळणाऱ्या भारतीय संघाने हे दडपण झुगारून पाकिस्तानचा सहज धुव्वा उडवला . एकता बिस्टच्या ( ५ / ८ ) अचूक माऱ्यासमोर पाकिस्तानचा संघ ६७ धावांत गडगडला आणि भारताने हे माफक लक्ष्य २२ . ३ षटकांत ३ फलंदाजांच्या मोबदल्यात सहज पूर्ण केले . या विजयासह भारताने अंतिम फेरीत धडक मारली असून जेतेपदासाठी त्यांच्यासमोर दक्षिण आफ्रिकेचे आव्हान आहे . या स्पध्रेत आतापर्यंत अपराजित राहणारा भारत हा एकमेव संघ आहे . दुसरीकडे मार्च २०१४नंतर प्रथमच शंभर धावांच्या आत गारद झालेल्या पाकिस्तानने पराभवानंतरही इंग्लंडमध्ये होणाऱ्या विश्वचषक स्पध्रेत प्रवेश निश्चित केला . रविवारचा दिवस गाजवणाऱ्या एकताने १० षटकांत ७ निर्धाव षटके टाकून ८ धावा दिल्या आणि पाकिस्तानचा निम्मा संघ तंबूत धाडला . वेदा कृष्णमूर्तीने पहिल्या स्लीपमध्ये दोन अप्रतिम झेल टिपून एकताच्या गोलंदाजीला यश मिळवून दिले . तत्पूर्वी , शिखा पांडेने पाकिस्तानच्या नाहिदा खान व जवेरीया खान यांना बाद करून भारताची बाजू भक्कम केली . पाकिस्तानच्या ६७ धावांचा पाठलाग करताना भारताच्या दीप्ती शर्मा आणि हरमनप्रित कौर यांनी संयमी खेळ करत ४२ धावांची भागीदारी करून संघाचा विजय निश्चित केला . संक्षिप्त धावफलक पाकिस्तान : ४३ . ४ षटकांत ६७ ( आयेशा जाफर १९ ; एकता बिस्ट ५ / ८ , शिखा पांडे २ / ९ ) पराभूत वि . भारत : २२ . ३ षटकांत ३ बाद ७० ( दीप्ती शर्मा नाबाद २९ , हरमनप्रित कौर २४ ; सादीया युसूफ २ / १९ ) .


कोलकता : विराट कोहलीची विश्रांती , धोनीला दिलेला निरोप , त्यातच रोहित शर्मा आणि शिखर धवनच्या अपयशाच्या पार्श्वभूमीवर माफक आव्हानासमोरही कठीण झालेल्या परिस्थितीतून अखेर अनुभवी दिनेश कार्तिकने संघाला सहीसलामत बाहेर काढले आणि भारताने पहिल्या ट्वेन्टी - 20 सामन्यात वेस्ट इंडीजचा 5 विकेटने पराभव केला . गोलंदाजांच्या शानदार कामगिरीने पुन्हा एकदा वेस्ट इंडीज फलंदाजांना शरण आणले , त्यामुळे 20 षटकांत त्यांना केवळ 109 धावाच करता आल्या ; परंतु या आव्हानासमोरही दमछाक झाली . दिनेश कार्तिकच्या नाबाद 31 धावा आणि पदार्पण करणाऱ्या ; परंतु आयपीएलचा मोठा अनुभव असलेल्या कृणाल पंड्याची 9 चेंडूंतील नाबाद 21 धावांची खेळी बहुमोल ठरली . रोहित शर्मा , शिखर धवन आणि दिनेश कार्तिक यांच्यावर फलंदाजी आधारलेली होती ; परंतु रोहित ( 6 ) , धवन ( 3 ) , राहुल ( 16 ) पंत ( 1 ) , मनीष पांडे ( 19 ) बाद झाले तेव्हा काजवे चमकले होते ; परंतु कार्तिकने अनुभव पणास लावला आणि कृणालने पहिल्याच सामन्यात आपली उपयुक्तता सिद्ध केली . या दोघांनी 16 चेंडूंत नाबाद 27 धावांची भागीदारी केली . तत्पूर्वी , एकदिवसीय मालिकेतील अखेरच्या दोन सामन्यांत भारतीय गोलंदाजांसमोर लोटांगण घातलेल्या वेस्ट इंडीज फलंदाजीत काही अनुभवी चेहरे आले ; परंतु भारतीयांसमोरची दाणादाण कायम राहिली . पहिल्या ट्वेन्टी - 20 सामन्यात प्रथम फलंदाजी करणाऱ्या वेस्ट इंडीजचा डाव 8 बाद 109 धावांवर मर्यादित राहिला . चायनामन कुलदीप यादवच्या फिरकीचे कोडे विंडीज फलंदाजांना अजून उलगडलेले नाही . 13 धावांत त्याने तीन विकेट मिळवल्या . त्याअगोदर बुमरा आणी उमेश यादव यांनी सुरुंग लावला होता . नाणेफेक जिंकून प्रथम फलंदाजी स्वीकारणाऱ्या वेस्ट इंडीजची सुरवातच मुळात अडखळती होती . उमेशने रामदीनला बाद केले . त्यानंतर शई होप आणि हेटमेएर या फॉर्मात असलेल्या जोडीत ताळमेळ राहिला नाही . होप धावचीत झाला ; तर बुमराच्या आखूड टप्प्याच्या चेंडूवर वेगात आणि उंच फटका मारण्याचा हेटमेरचा प्रयत्न फसला . 5 षटकांत 3 बाद 28 अशा अवस्थेनंतर विंडीजला आक्रमणाऐवजी बचावात्मक पवित्रा घ्यावा लागला . संक्षिप्त धावफलक : वेस्ट इंडीज ः ( शई होप 14 - 10 चेंडू , 3 चौकार , हेटमेएर 10 - 7 चेंडू , 2 चौकार , किएरॉन पोलार्ड 14 - 26 चेंडू , 1 षटकार , फॅबिन अलेन 27 - 19 चेंडू , 4 चौकार , खलील अहमद 4 - 1 - 16 - 1 , कृणाल पंड्या 4 - 0 - 15 - 1 , कुलदीप यादव 4 - 0 - 13 - 3 ) . पराभूत वि . भारत ः 17.5 षटकांत 5 बाद 110 ( दिनेश कार्तिक नाबाद 31 - 34 चेंडू , 3 चौकार , 1 षटकार , कृणाल पंड्या नाबाद 21 - 9 चेंडू , 3 चौकार , थॉमस 4 - 0 - 21 - 2 , ब्राथवेट 4 - 1 - 11 - 2 ) .


केरळ उच्च न्यायालयाने इंटरनॅशनल फिल्म फेस्टिव्हल ऑफ इंडिया अर्थात ‘इफ्फी’च्या आयोजकांना ‘एस . दुर्गा’ या मल्याळम सिनेमाचे महोत्सवात चित्रीकरण करण्याचे आदेश दिले आहेत . ‘एस दुर्गा’ आणि रवी जाधव याचा ‘न्यूड’ या सिनेमांना कोणतीही पूर्वसुचना न देता महोत्सवातून वगळण्यात आले होते . परीक्षकांनी या दोन्ही सिनेमांना हिरवा कंदील देऊनही हे दोन्ही सिनेमे महोत्सवात प्रदर्शित न करण्याचा निर्णय घेण्यात आला होता . हे दोन सिनेमे वगळण्यात आल्यामुळे माहिती व प्रसारण मंत्रालयावर जोरदार टीकाही करण्यात आली होती . ‘एस दुर्गा’ सिनेमाचे महोत्सवात चित्रीकरण केल्यास लोकांच्या भावना दुखावल्या जाऊ शकतात , हे कारण माहिती व प्रसारण मंत्रालयाने दिले . तसेच या सिनेमाची निवड झाली तेव्हा हा सिनेमा सेन्सॉर बोर्डाने प्रमाणित केला नव्हता . पण आता ‘सीएफसी’ने या सिनेमाला प्रमाणपत्र दिल्याने इफ्फीमध्ये ‘एस दुर्गा’ हा सिनेमा दाखवला जाऊ शकतो , असे केरळ उच्च न्यायालयाने सांगितले . सनल कुमार शशीधर दिग्दर्शित ‘एस दुर्गा’ सिनेमाने माहिती आणि प्रसारण मंत्रालय आणि इफ्फीविरोधात १५ नोव्हेंबरला केरळ उच्च न्यायालयाकडे धाव घेतली होती . केंद्रीय माहिती आणि प्रसारण मंत्रालयाने घेतलेला आक्षेप हा तर्कहीन आणि निराधार असल्याचे शशीधरन यांनी म्हटले आहे . या सिनेमाचे आधी नाव ‘सेक्सी दुर्गा’ असे ठेवण्यात आले होते . पण याबाबत वाद निर्माण झाल्यानंतर या सिनेमाचे नाव ‘एस दुर्गा’ असे ठेवले गेले . तसेच सेन्सॉर बोर्डानेही या सिनेमाला यु / ए प्रमाणपत्र दिले होते . या सिनेमात आक्षेपार्ह असा कोणताच मुद्दा नव्हता तरी ‘इफ्फी’ने हा सिनेमा महोत्सवात प्रदर्शित करण्याला मनाई केली होती , ’ असे शशीधरन यांनी फेसबुक पोस्टमध्ये म्हटले आहे .


सिंधूला पराभवाचा धक्का ; रत्नाचोक इन्टॅनॉनकडून सपशेल धुव्वा दुखापतीतून सावरत दमदार पुनरागमनसाठी उत्सुक सायना नेहवालने मलेशिया सुपरसीरिज बॅडमिंटन स्पर्धेत उपांत्य फेरीत आगेकूच केली . मात्र जागतिक क्रमवारीत अव्वल दहामध्ये स्थान टिकवणाऱ्या पी . व्ही . सिंधूला पराभवाला सामोरे जावे लागले . जागतिक क्रमवारीत आठव्या स्थानी घसरण झालेल्या सायनाने सर्व अनुभव पणाला लावत विजय साकारला . तिने थायलंडच्या पॉर्नटिप बुरानप्राससेटुर्कवर १९ - २१ , २१ - १४ , २१ - १४ अशी मात केली . या विजयासह सायनाने पॉर्नटिपविरूद्धच्या आठपैकी सात लढतीत विजय मिळवला आहे . उपांत्य फेरीत सायनाची लढत ताइ झ्यू यिंगशी होणार आहे . यिंगविरूद्ध सायनाची कामगिरी ५ - ८ अशी आहे . पहिल्या गेममध्ये पॉर्नटिपच्या तडफदार खेळासमोर सायना निष्प्रभ ठरली . सुरुवातीला सायना ३ - ६ अशी पिछाडीवर होती . ही पिछाडी भरून काढत तिने १४ - १४ अशी बरोबरी केली . मात्र त्यानंतर पॉर्नटिपने झुंजार खेळ करत बाजी मारली . दुसऱ्या गेममध्ये सायनाने ११ - ७ अशी आघाडी घेतली . हीच आघाडी वाढवत सायनाने २० - १३ अशी मजबूत स्थिती गाठली . दुसरा गेम जिंकत सायनाने बरोबरी केली . तिसऱ्या आणि निर्णायक गेममध्ये सायनाने स्मॅशेस , ड्रॉप तसेच नेटजवळून सुरेख खेळ करत पॉर्नटिपला जराही संधी दिली नाही . सातत्याने आघाडी मिळवत सायनाने तिसऱ्या गेमसह सामन्यावर कब्जा केला . काही दिवसांपूर्वी दिल्लीत झालेल्या इंडिया खुल्या स्पर्धेते जेतेपदाची कमाई करणाऱ्या रत्नाचोक इन्टॅनॉनने सिंधूचा २१ - ७ , २१ - ८ असा धुव्वा उडवला . रत्नाचोकविरूद्धच्या पाचपैकी चार लढतीत सिंधूला पराभवाला सामोरे जावे लागले आहे . रत्नाचोकच्या सर्वसमावेशक अफलातून खेळासमोर सिंधूने सपशेल शरणागती पत्करली आहे . पहिल्या गेममध्ये रत्नाचोकने १५ - ४ अशी भक्कम आघाडी घेतली . सिंधूच्या स्वैर खेळाचा पुरेपूर फायदा उठवत रत्नाचोकने पहिला गेम जिंकला . दुसऱ्या गेममध्येही रत्नाचोकच्या झंझावाताला सिंधूकडे काहीही उत्तर नव्हते . सिंधूच्या पराभवासह सायना ही स्पर्धेतले भारताचे एकमेव आशास्थान आहे . रिओ ऑलिम्पिकसाठी पात्र ठरण्यासाठी अधिकाअधिक क्रमवारी गुण मिळवण्यासाठी स्पर्धा तीव्र झालेली असताना भारताचा भार सायना नेहवालवरच आहे . दिल्लीत झालेल्या इंडिया खुल्या आणि मलेशिया सुपरसीरिज स्पर्धेत भारतीय पुरुष बॅडमिंटनपटूंना प्राथमिक फेरीतच गाशा गुंडाळावा लागला .


आपल्या गोलंदाजीने भल्याभल्यांची दांडी उडवणाऱ्या मुथय्या मुरलीधरनचा आज ( १७ एप्रिल ) वाढदिवस आहे . अनेक दिग्गज फलंदाजांसाठी कर्दनकाळ ठरलेला मुरलीधरन आज ४५ वर्षांचा झाला आहे . मुरलीधरनने सात वर्षांपूर्वी क्रिकेटला अलविदा केला असला , तरी मुरलीधरनची दहशत आजही क्रिकेट चाहत्यांच्या लक्षात आहे . त्यामुळेच आक्रमक फलंदाजीसाठी ओळखल्या जाणाऱ्या विरेंद्र सेहवागने त्याच्या अनोख्या शैलीत मुरलीधरनला वाढदिवसाच्या शुभेच्छा दिल्या आहेत . विरेंद्र सेहवागने ट्विटरवरुन मुरलीधरनला शुभेच्छा दिल्या आहेत . ‘दिग्गज खेळाडूला वाढदिवसाच्या शुभेच्छा . या खेळाडूने फक्त फलंदाजांना चकवले नाही , तर हा खेळाडू स्वतःदेखील चकित झाल्यासारखा दिसायचा आणि फलंदाज त्याला पाहून विचार करायचे - मौत आया मुरलीधरन…’ , असे सेहवागने ट्विटमध्ये म्हटले आहे . मुरलीधरनच्या मुथय्या नावाचा उल्लेख इंग्रजी समालोचक ‘मौत आया’ किंवा ‘मौताया ‘असा करायचे . यासोबतच अनेक दिग्गज फलंदाजांसाठी मुरलीधरनची गोलंदाजी कर्दनकाळ ठरली होती . त्याचा संदर्भ घेत सेहवागने मुरलीधरनला त्याच्या हटके स्टाईलमध्ये वाढदिवसाच्या शुभेच्छा दिल्या आहेत . आपल्या धडाकेबाज फलंदाजीने गोलंदाजांच्या तोंडचे पाणी पळवणाऱ्या सेहवागने १४ वर्षांच्या कारकिर्दीत मुथय्या मुरलीधरनची सर्वाधिक भीती वाटल्याची कबुली याआधीच दिली आहे . गोलंदाजीची शैली आणि अचूक टप्प्यामुळे मुरलीधरनची गोलंदाजी सर्वाधिक धोकादायक असायची , असे सेहवागने म्हटले होते . मुथय्या मुरलीधरनने तीनवेळा सेहवागला बाद केले आहे . सेहवागने श्रीलंकेविरुद्धच्या ११ कसोटी सामन्यांमध्ये पाच शतकांच्या मदतीने १ , २३९ धावा केल्या आहेत . यामध्ये दोन द्विशतकांचा समावेश आहे . २००९ च्या मुंबई कसोटीत मुरलीधरनने सेहवागला २९३ धावांवर बाद केले होते . त्यामुळे सेहवागच्या विक्रमी तिसऱ्या त्रिशतकापासून दूर राहिला . त्या कसोटीत सेहवागने मुरलीधरनची यथेच्छ धुलाई केली होती . मात्र मुरलीधरनला सेहवागला त्रिशतकापासून रोखण्यात यश आले होते . २००८ मध्ये गॉल कसोटीत मुरलीधरन आणि अजंता मेंडिसच्या फिरकी जोडीसमोर सेहवागने २०१ धावा केल्या होत्या . या कसोटीत भारताने विजय मिळवला होता .


झिम्बाब्वे येथे सुरु असलेली तिरंगी मालिका ही विक्रमांची मालिका ठरत आहे . या मालिकेच्या दरम्यान पहिल्याच सामन्यात आशिया खंडाला २००० धावा करणारा पहिला फलंदाज मिळाला होता . त्यानंतर आता या मालिकेतील दुसऱ्या सामन्यात आंतरराष्ट्रीय टी२० क्रिकेटला १०० सामने खेळणारा पहिला फलंदाज मिळाला आहे . झिम्बाब्वे , पाकिस्तान आणि ऑस्ट्रेलिया यांच्यात तिरंगी मालिका सुरु आहे . यातील पहिल्या सामन्यात पाकिस्तानचा माजी कर्णधार शोएब मलिक याने २००० धावा पूर्ण केल्या होत्या . विशेष म्हणजे टी२० क्रिकेटमध्ये १०० सामने खेळणाराही शोएब मलिक हाच पहिला खेळाडू ठरला आहे . या मालिकेतील दुसऱ्या सामन्यात त्याने आपला १००वा आंतरराष्ट्रीय सामना खेळला . हा सामना ऑस्ट्रेलियाने ९ गडी राखून सहज जिंकला . या सामन्यात मलिकला फारशी कमाल करता आली नाही . त्याने १६ चेंडूत १३ धावा केल्या . मात्र त्याच्या माध्यमातून टी२० क्रिकेटला १०० सामने खेळणारा पहिला खेळाडू मिळाला . विशेष म्हणजे यासाठी १३ वर्षांचा कालावधी लागला . ऑस्ट्रेलियाचा माजी कर्णधार अॅलन बॉर्डर हा १०० एकदिवसीय सामना खेळणारा पहिला खेळाडू ठरला होता . तर इंग्लंडचा कॉलिन काऊड्री हा १०० कसोटी सामने खेळणारा पहिला खेळाडू ठरला होता . या मालिकेतील पहिल्या सामन्यात पाकिस्तानचा अनुभवी फलंदाज शोएब मलिक याने संधीचा पुरेपूर फायदा उचलला . मलिकने झिम्बाब्वेविरुद्ध सामन्यात २४ चेंडूत ३७ धावांची नाबाद खेळी करत २ हजार धावांचा पल्ला गाठला . ही कामगिरी करणारा शोएब मलिक पहिला आशियाई खेळाडू ठरला . ९९ सामन्यांपैकी ९२ डावांमध्ये त्याने ही कामगिरी केली होती .


बॉलिवूडमध्ये बऱ्याच काळापासून सक्रिय असणारी सौंदर्यवती अभिनेत्री म्हणजे ऐश्वर्या राय बच्चन . अभिनेत्री ऐश्वर्या राय बच्चनने नुकताच तिचा वाढदिवस साजरा केला . ऐश्वर्याच्या वाढदिवसाच्या निमित्ताने सोशल मीडियाद्वारेही अनेकांनी तिच्यावर शुभेच्छांचा वर्षाव केला . ट्विटर , फेसबुक आणि इन्स्टाग्रामच्या माध्यमातून चाहत्यांनी आणि चित्रपटसृष्टीतील काही कलाकार मंडळींनी अॅशला वाढदिवसाच्या शुभेच्छा दिल्या . ऐश्वर्या तशी फारशी सोशल मीडियावर सक्रिय नाही . त्यामुळे अॅशच्या वतीने तिचा पती आणि अभिनेता अभिषेक बच्चनने त्याच्या ट्विटर अकाऊंटवरुन सर्वांचे आभार मानले आहेत . दरम्यान , ऐश्वर्या राय बच्चनने तिचा वाढदिवस कुटुंब आणि मित्रपपरिवारासह साजरा केला . कोणतीही मोठी पार्टी न करता एका छोटेखानी समारंभामध्ये अॅशचा वाढदिवस पार पडला . अमिताभ बच्चन , सिकंदर खेर , गोल्डी बेहेल , सोनाली बेन्द्रे यांनी ऐश्वर्याच्या बर्थडे पार्टीला हजेरी लावली होती . ऐश्वर्याच्या वाढदिवसाआधीच बच्चन कुटुंबियांनी बॉलिवूडकरांना दिवाळीची पार्टी दिली होती . या पार्टीमध्ये विविध कलाकार आणि बी टाऊनमधील निर्माते , दिग्दर्शक , फॅशन डिझायनर या सर्वांनीच हजेरी लावली होती . यंदाची दिवाळी ऐश्वर्यासाठी खास मानली जात आहे . करण जोहर दिग्दर्शित ‘ऐ दिल है मुश्किल’ या चित्रपटामध्ये ऐश्वर्याच्या भूमिकेला प्रेक्षकांची दाद मिळत आहे . जवळपास पंधरा मिनिटांसाठी या चित्रपटामध्ये झळकणारी ऐश्वर्या चित्रपटामध्ये एका घटस्फोटित मध्यमवयीन महिलेची भूमिका साकारत आहे . रणबीर कपूर , अनुष्का शर्मा , ऐश्वर्या राय बच्चन यांच्या महत्त्वाच्या भूमिका असणाऱ्या या चित्रपटामध्ये अभिनेता शाहरुख खान , लिसा हेडन आणि आलिया भट्ट यांनीही पाहुण्या कलाकारांच्या भूमिका साकारल्या आहेत .


अभिनेता अजय देवगणच्या चार्टर्ड हेलिकॉप्टरला अपघात झाल्याचा एक व्हॉट्सअॅप मेसेज व्हायरल होत असून ती अफवा असल्याची माहिती महाबळेश्वर पोलिसांनी दिली आहे . महाबळेश्वरजवळ हा अपघात झाल्याचा मेसेज मिळाल्याने पोलिसांनी तातडीने चौकशीला सुरुवात केली होती . मात्र , ती अफवा असल्याचं लक्षात आल्यानंतर मेसेज कोणाकडून पाठवण्यात आला याचा तपास पोलीस करत आहेत . ‘महाबळेश्वर किंवा जवळपास अजय देवगणच्या हेलिकॉप्टरला अपघात झाला असता तर आम्हाला त्यासंदर्भात माहिती मिळाली असती . अशी कोणतीच घटना घडली नाही . आठवड्याभरापूर्वी असाच मेसेज व्हायरल झाला होता आणि रविवारपासून तो पुन्हा व्हायरल होत आहे . ही अफवा पसरवण्यामागे कोण आहेत , याचा आम्ही शोध घेत आहोत , ’ अशी माहिती महाबळेश्वर पोलीस स्थानकाच्या वरिष्ठ पोलीस अधिकाऱ्यांनी दिली . वाचा : जेव्हा माधुरीने फोटोशूटमध्ये तब्बल १२० रिटेक घेतले शूटिंग संपल्यानंतर महाबळेश्वरहून परतताना अजयच्या हेलिकॉप्टरला अपघात झाला असून पायलटचा जागीच मृत्यू झाल्याचा खोटा मेसेज व्हायरल झाला होता . सेलिब्रिटींसंदर्भातील अशा अफवा आणि खोटे मेसेज व्हायरल होण्याची ही काही पहिलीच वेळ नाही . अशा वेळी व्हायरल होत असलेल्या मेसेजला फॉरवर्ड करण्यापूर्वी त्याच्या सत्यतेची पडताळणी करणे महत्त्वाचे ठरते .